Ke Arah ‘Negara Rahmah’ – Menggalakkan Dialog

Pertubuhan IKRAM Malaysia (IKRAM) komited untuk mewujudkan masyarakat yang aman dan harmoni di Malaysia berdasarkan ‘Negara Rahmah’ yang didukung oleh prinsip-prinsip Syariah.

Dalam usaha mencapai objektif ini, IKRAM komited untuk menentang segala bentuk sikap tidak bertoleransi, ketaksuban, kebencian dan provokasi, sama ada dalam bentuk kaum atau agama, daripada meresapi masyarakat.

IKRAM juga menentang segala bentuk keganasan, ekstremisme dan ucapan bernada kebencian. Pada masa yang sama, IKRAM telah terlibat dalam pergerakan masyarakat madani bertujuan untuk memanfaatkan jalinan sosial, menentang segala bentuk diskriminasi, eksploitasi, ketidakadilan dan melindungi negara daripada serangan elemen pelampau.

IKRAM ingin mengemukakan bantahan keras terhadap kenyataan yang dikeluarkan oleh Eric Paulsen yang menggambarkan khutbah Jumaat sebagai alat untuk menggalakkan ekstremisme.

IKRAM percaya bahawa kenyataan itu mungkin timbul daripada salah faham beliau terhadap Islam. Walau bagaimanapun, kenyataan umum seumpama itu,  yang datang daripada seorang warganegara Malaysia yang berpendidikan adalah sama sekali tidak wajar. Ia menggambarkan sifat tidak sensitifnya untuk menghormati agama-agama lain.

Pada masa yang sama, IKRAM tidak bersetuju dengan penggunaan Akta Hasutan bagi menangani kes ini. Dalam sirah Rasulullah SAW, apabila baginda dikritik, baginda akan berhujah dan berdialog dengan hujah-hujah yang terbaik. Kita perlu merujuk kepada ayat al-Quran yang bermaksud:

“Wahai orang-orang yang beriman, hendaklah kamu semua sentiasa menjadi orang-orang yang menegakkan keadilan kerana Allah, lagi menerangkan kebenaran; dan jangan sekali-kali kebencian kamu terhadap sesuatu kaum itu mendorong kamu kepada tidak melakukan keadilan. Hendaklah kamu berlaku adil (kepada sesiapa jua) kerana sikap adil itu lebih hampir kepada takwa. Dan bertakwalah kepada Allah, sesungguhnya Allah Maha Mengetahui dengan mendalam akan apa yang kamu lakukan.” (Al-Maidah 5: 8).

IKRAM percaya bahawa jalan ke hadapan bagi menyelesaikan masalah kaum dan agama adalah melalui pendidikan dan dialog.

Atas sebab ini, IKRAM mengadakan hubungan dan kerjasama dengan semua rakan kami dalam masyarakat madani melalui wacana rasional dan dialog untuk memupuk semangat saling menghormati dan persefahaman dalam kalangan pelbagai kaum dan agama.

Adalah menjadi harapan kami bahawa usaha-usaha ini akan menghasilkan masyarakat Malaysia yang lebih harmoni dan inklusif.

Prof Madya Badlishah Sham Baharin Pengerusi Jawatankuasa Masyarakat Madani


Cetek ilmu, lupa amanah, pornografi punca jenayah seksual

“Kajian sebuah syarikat di Malaysia mendapati kanak-kanak dan remaja di negara ini mempunyai pengetahuan yang begitu cetek berkaitan kesihatan seksual dan reproduksi mereka,” jelas Ketua Wanita IKRAM Wilayah Persekutuan Kuala Lumpur (WPKL), Hajah Susilawati Hamzah.

Dalam satu kenyataan media bersama Wanita IKRAM WPKL, Mothers Against Pornography (MAP) dan IKRAM Bandar Tun Razak, beliau menggesa agar semua pihak memainkan peranan masing-masing dalam menjayakan kesedaran terhadap isu ini.

“Jika setiap daripada kita, atas rasa tanggungjawab yang tinggi dapat memainkan peranan ini dengan jayanya, kadar jenayah menakutkan terhadap kanak-kanak dan remaja sebagaimana yang dilaporkan di Dewan Rakyat akan dapat diminimumkan dengan berkesan,” katanya.

Media tempatan baru-baru ini melaporkan kejadian seorang kanak-kanak berumur enam tahun dirogol oleh seorang lagi kanak-kanak berumur tujuh tahun, manakala beberapa hari kemudian, lima lelaki dihadapkan ke mahkamah atas 22 pertuduhan merogol seorang kanak-kanak berusia 12 tahun.

Dua lelaki tersebut adalah masing-masing datuk dan bapa kepada mangsa, sementara tiga yang lain juga mempunyai pertalian persaudaraan bersama.

Sebelum itu, Dewan Rakyat baru sahaja melaporkan sebanyak 13,272 kes rogol melibatkan kanak-kanak direkodkan antara 2010 hingga Mei 2017. Ia merekodkan 6,014 kes cabul, 1,796 kes sumbang mahram dan 1,152 kes seks luar tabii.

Forum dan peserta program pembangunan kemahiran keibubapaan di PPUKM

Kesal dengan berita-berita mengejutkan seperti ini, Wanita IKRAM WPKL dengan kerjasama IKRAM Bandar Tun Razak, Sekolah Rendah Islam Al Amin Cheras Selatan (SRIAACS), Al Amin Preschool dan PIBG SRIAACS semalam menganjurkan program pembangunan kemahiran keibubapaan bertajuk “Kesihatan Seksual dan Reproduksi Anak-anak: Apa Peranan Kita?” bagi mendidik masyarakat terutama ibu bapa.

Program yang diadakan di Auditorium PPUKM itu menampilkan Prof Dr Harlina Haliza Siraj (Konsultan Obstetrik & Ginekologi PPUKM), Encik Zaid Mohamad (Certified Parenting Coach, Smart Parenting), Dr Shamsuriani Md Jamal (Pakar Perubatan Kecemasan PPUKM dan Aktivis MAP) dan Dr Abdul Rahman Ahmad Badayai (Pensyarah Kanan, Jabatan Sains Sosial, UTAR).

Majlis dirasmikan Yang Dipertua IKRAM Bandar Tun Razak, Haji Madhadzir Hassan dengan kehadiran kira-kira 200 orang peserta.

Menurut Susilawati lagi, program kesedaran seperti ini akan diteruskan di bawah beberapa IKRAM Kawasan dalam WPKL iaitu IKRAM Batu pada 26 Ogos ini, manakala IKRAM Lembah Pantai dan IKRAM Setiawangsa pula akan menganjurkannya pada 23 September.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Empat kes kluster terbesar dikenal pasti

Kluster-kluster tersebut ialah perhimpunan keagamaan di Sri Petaling (42 peratus), individu dengan sejarah perjalanan ke Itali (Kuching), perhimpunan keagamaan di Kuching dan majlis perkahwinan di Bandar Baru Bangi.

“Terdapat 69 kes sporadik setakat ini yang tidak diketahui dari mana punca jangkitannya,” kata Ketua Pengarah Kesihatan, Datuk Dr Noor Hisham Abdullah.

Menurut beliau, kes sporadik itu dikesan selepas lebih 8,000 disaring berdasarkan ILI dan SARI.

“Kebanyakan kes positif hasil saringan ILI/ SARI adalah berkaitan dengan kluster lain selepas siasatan lanjut,” ujarnya.

Justeru, Kementerian Kesihatan Malaysia (KKM) menasihatkan petugas kesihatan awam dan swasta memakai PPE apabila merawat pesakit ILI/SARI di ICU atau membuat saringan di klinik atau hospital.

“Warga Malaysia yang bekerja Singapura diminta kekal tinggal di negara itu untuk tempoh dua minggu lagi.”

Tambahnya, KKM sedang berusaha berbincang dengan kerajaan Singapura untuk mencari jalan yang terbaik dan bagi yang masih mahu pulang, mereka akan disaring serta dikuarantin.

Sehingga hari ini, jumlah kes baru positif COVID-19 adalah sebanyak 170 orang.

“Manakala keseluruhan kes positif 3,963 dengan 33.33 peratus telah sembuh bersamaan 1,321 pesakit dan 1.59 perarus atau 63 kematian.”

Tambahnya lagi, jumlah pesakit sembuh dan discaj adalah sebanyak 80 orang.

“Pesakit di ICU adalah sebanyak 92 orang dan 50 orang daripada jumlah tersebut memerlukan bantuan alat pernafasan dan kes kematian baharu pada hari ini adalah seorang,” jelasnya dalam sidang media perkembangan terkini wabak tersebut.

Dalam perkembangan lain, Kerajaan melalui Majlis Keselamatan Negara (MKN) bersama Kementerian Dalam Negeri (KDN) akan mengeluarkan garis panduan dan prosedur operasi standard (SOP) baru Khamis ini bagi mengekang penularan wabak COVID-19.

Menteri Kanan Ismail Sabri Yaakob berkata, SOP itu akan digunakan selepas tarikh PKP Fasa Kedua tamat pada 14 April ini.

Peraturan baru itu, menurutnya berkemungkinan akan dipecahkan mengikut zon positif COVID-19 bagi memberi kelonggaran kepada rakyat untuk bergerak bagi memastikan wabak itu tidak menular.


Konflik terbaru Iraq ancam keamanan serantau, bukan konflik sektarian – IKRAM

Pertubuhan IKRAM Malaysia (IKRAM) prihatin dengan perkembangan terbaru  di Iraq yang sekali lagi memerangkap rakyat Iraq dalam konflik sektarian  berdarah. Perpaduan rakyat Iraq sekali lagi diuji dengan ancaman  campur tangan negara luar seperti Iran dan Amerika Syarikat.

Konflik terbaru di Iraq membangkitkan kebimbangan apabila wujud cubaan  untuk menyembunyikan maklumat yang sahih dan memfokuskan konflik kepada  penglibatan unsur pelampau kumpulan Sunni. Gerakan kebangkitan rakyat  Iraq kumpulan Sunni terhadap ketidakadilan rejim Baghdad diperlihatkan seolah-olah hanya  tindakan kumpulan militan pelampau Islamic State of Iraq and Levant (ISIL).

Fokus keterlaluan yang diberikan kepada kumpulan pelampau ini  telah mengesampingkan hakikat sebenar yang membelakangi konflik terbaru  di Iraq.  Umum maklum mengenai pencerobohan Amerika Syarikat (AS) ke atas Iraq  ketika zaman pemerintahan Saddam Hussein pada 2003, dengan dalih palsu  senjata pemusnah massa (WMD). Sejak itu, Iraq telah terperangkap dalam  konflik sektarian berdarah.

Kegagalan pihak kerajaan Iraq pimpinan Perdana Menteri Nuri al-Maliki, seorang pelampau Syiah menyelesaikan isu sektarian ini dengan  segera dan membina semula negara Iraq sesuai dengan aspirasi rakyat,  telah memburukkan lagi keadaan sehingga rakyat Iraq kini bangkit  menentang kerajaan sedia ada.  Persatuan Ulama Iraq telah mengeluarkan kenyataan rasmi selepas kemaraan  pantas rakyat Iraq mengusir tentera Iraq di wilayah Mosul dan  wilayah-wilayah utara Baghdad, mengecam tindakan pihak tidak  bertanggungjawab memberikan tumpuan utama kepada ISIL dan cuba  menyembunyikan kebangkitan rakyat yang berlaku. Tindakan ini hanya akan  memberikan alasan kepada campur-tangan pihak luar yang pastinya akan  memburukkan lagi keadaan.  Di sebalik semua ini, semua pihak tidak boleh mengabaikan tangggungjawab  memelihara kesatuan umat dan integriti wilayah-wilayah di Iraq.  Kerajaan Iraq perlu dipimpin oleh wajah-wajah baharu yang akan berusaha keras menangani perbezaan politik dan  fahaman agama, serta memperbaiki kelemahan pemerintahan, ketidakadilan,  penyalahgunaan kuasa dan memastikan kestabilan dan keselamatan negara.  Rakyat dan para pemimpin Iraq juga perlu menahan diri daripada mengubah  wajah kebangkitan rakyat ini kepada konflik sektarian berdarah  Sunni-Syiah.  IKRAM menyeru warga antarabangsa, khususnya Pertubuhan Persidangan  Negara-negara Islam (OIC) untuk berusaha menyatukan pihak-pihak yang  bertelagah bagi menyelesaikan konflik yang berlaku. IKRAM juga menyeru  semua pihak untuk memberikan sepenuh komitmen menyelesaikan konflik ini  secara aman dan menghormati aspirasi rakyat Iraq bagi mengelak satu lagi  tragedi kemanusiaan di rantau itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memupuk Perpaduan Melalui Pendidikan

Peribahasa popular Afrika ada menyebut, “It takes a village to raise a child” yang boleh diterjemahkan sebagai “Ia memerlukan seluruh desa untuk mendidik seorang anak.”

Peribahasa ini bermaksud seluruh anggota komuniti bertanggungjawab mendidik kanak-kanak agar membesar dalam keadaan selamat, sihat, harmoni dan aman.

Secara umumnya, pendidikan boleh dibahagikan kepada dua kategori. Kategori pertama ialah pendidikan formal manakala kategori kedua ialah pendidikan tidak formal. Pendidikan formal berlaku di sekolah dan institusi pendidikan sedangkan pendidikan tidak formal berlaku melalui penglibatan ibu bapa, keluarga dan masyarakat.

Manakala perpaduan negara pula adalah merupakan salah satu daripada lima aspirasi sistem pendidikan Malaysia. Aspirasi ini menekankan kepada sistem pendidikan yang menawarkan perkongsian pengalaman dan nilai kepada kanak-kanak dengan menghargai kepelbagaian.

Dalam usaha untuk memupuk perpaduan dalam kalangan pelajar, sukatan pelajaran boleh diperkenalkan dengan topik-topik bertemakan perpaduan yang menyentuh berkenaan hubungan etnik dan agama dalam konteks masyarakat majmuk.

Ini bertepatan dengan objektif khusus pertama Pelan Pembangunan Pendidikan Malaysia 2013-2025 yang memberi penekanan untuk “mengukuhkan perpaduan dalam kalangan murid”. Topik-topik perpaduan boleh diserapkan dalam mata pelajaran sedia ada seperti Pendidikan Moral dan Pendidikan Islam.

Menurut Pelan Pembangunan Pendidikan Malaysia 2013-2025 (Pendidikan Prasekolah hingga Lepas Menengah), kurikulum Pendidikan Agama Islam bagi murid Islam dan kurikulum Pendidikan Moral bagi murid bukan Islam akan diperkukuhkan supaya merangkumi tumpuan yang lebih kepada pemahaman tentang nilai-nilai perpaduan dan hubungan baik sesama insan. Topik-topik berkenaan hendaklah dikaitkan dengan prinsip-prinsip Rukun Negara.

Selain pendekatan dalam bilik darjah, penerapan nilai-nilai perpaduan boleh diperkukuh melalui aktiviti-aktiviti ko-kurikulum yang melibatkan aktiviti persatuan dan pakaian beruniform seperti Pengakap, Pandu Puteri dan lain-lain, bersesuaian dengan Rancangan Integrasi Murid untuk Perpaduan (RIMUP) yang disediakan oleh Kementerian Pendidikan.

Malahan, pendekatan melalui aktiviti-aktiviti di luar bilik darjah yang berkonsepkan ‘experiential learning’ dan menekankan amali dipercayai lebih berkesan berbanding pembelajaran di dalam bilik darjah.

Sehubungan dengan itu, pelbagai aktiviti boleh dilaksanakan dengan melibatkan pelajar pelbagai kaum dari sekolah yang sama mahupun dari sekolah yang berbeza berdasarkan demografi di sesuatu tempat atau daerah.

Dalam hal ini, Jabatan Pendidikan Negeri (JPN), Pejabat Pendidikan Daerah (PPD) dan pihak pengurusan sekolah harus berperanan untuk membolehkan aktiviti sedemikian dijalankan.

Pihak Jabatan Perpaduan Negara dan Integrasi Nasional (JPNIN) juga perlu dilibatkan agar inisiafif yang dilaksanakan adalah bersepadu dan mengambil kira pandangan pelbagai pihak.

Malahan, sektor swasta dan badan bukan kerajaan (NGO) juga boleh turut bekerjasama berdasarkan sumber, kemahiran dan kemampuan masing-masing.

Sebagai contoh, kem muhibah yang melibatkan aktiviti perkongsian budaya dan interaksi antara pelajar-pelajar di sekolah kebangsaan dan sekolah jenis kebangsaan Cina dan Tamil boleh dilaksanakan di peringkat daerah atau pun negeri.

Pendidikan bukan formal pula boleh berperanan memupuk perpaduan nasional melalui interaksi dan aktiviti antara komuniti, pertandingan sukan berbilang kaum dan keterlibatan dalam kerja-kerja sukarela melalui badan-badan bukan kerajaan (NGO).

Penglibatan komuniti juga boleh menyelesaikan sesuatu masalah yang dihadapi bersama melalui pendekatan pelbagai kaum seperti dialog dan sesi perbincangan termasuklah dalam isu-isu sensitif yang melibatkan hubungan antara kaum dan agama.  Dengan itu, penyelesaian sesuatu permasalahan dapat diselesaikan dengan baik dan dalam suasana yang harmoni.

Kesimpulannya, usaha-usaha untuk memupuk perpaduan nasional dapat dilaksanakan melalui pendidikan formal dan bukan formal. Melalui usaha-usaha mendidik sebegini, semangat kerjasama antara kaum dapat dibina dalam kalangan generasi muda dari awal lagi.

Pendedahan awal melalui pendidikan yang bersifat inklusif dan kolaboratif sangat penting untuk membangunkan negara tercinta yang terdiri daripada masyarakat majmuk.

Seterusnya, usaha-usaha pendidikan akan dapat membina jati diri generasi masa depan yang menghargai kepelbagaian dan dapat menggembleng kepelbagaian tersebut demi kepentingan agama, bangsa dan negara.

Hj Badlishah Sham Baharin
Timbalan Presiden, Pertubuhan IKRAM Malaysia

Mohammad Abdul Hamid
Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantu Rohingya di Cox’s Bazar

“Bantuan makanan seberat 20 kg itu mengandungi beras, kentang, bawang merah, minyak masak, kacang dal, bawang putih serta bahan memasak lainnya,” kata wakil MyCARE.

Sehingga kini, bantuan makanan telah disalurkan sebanyak tiga kali pada tahun ini yang berjumlah 2,000 pek.

Dalam pada itu, MyCARE turut menyalurkan sumbangan rakyat Malaysia  dalam bentuk perubatan, tempat tinggal sementara, tandas, telaga dan kelengkapan tidur.

“Dalam misi ini, seramai 573 orang pesakit telah mendapat rawatan terdiri daripada 250 pesakit wanita, 103 pesakit lelaki dan 220 pesakit kanak-kanak.”

Dalam bantuan kemanusiaan sebelum ini, MyCARE telah membantu 665 pesakit, menjadikan pelarian yang mendapat bantuan perubatan pada tahun ini berjumlah 1,238 orang.

“Pada tahun ini, MyCARE telah menyalurkan bantuan pertama bernilai RM80,000, bantuan kedua bernilai RM150,000 dan bantuan ketiga bernilai RM100,000.”

Sekalung penghargaan buat rakyat Malaysia yang prihatin dan menyumbang melalui MyCARE bagi membantu saudara-saudara Rohingya di sana.

Teruskan menyumbangkan ke Tabung Kecemasan Rohingya melalui pautan http://www.billplz.com/selamatkanrohingya


Bendera putih: Mencari pemimpin berjiwa Umar Abdul Aziz

Ingatkah kita tentang kisah Khalifah Umar bin Abdul Aziz, seorang pemimpin yang mengenyangkan perut dan mengayakan rakyatnya? Membaca sejarahnya, tentu siapa pun mendambakan pemimpin sedemikian untuk negara Malaysia yang kita cintai ini.

Salah seorang gabenor ketika pemerintahan Umar Abd Aziz, Yahya bin Said menceritakan pengalamannya.

“Umar bin Abdul Aziz telah mengutusku ke sebuah tempat di Afrika Utara untuk membahagikan dana zakat. Lalu ku cari fakir miskin di sana tetapi tiada seorang pun yang layak digelar fakir miskin. Khalifah Umar benar-benar telah menjadikan rakyatnya kaya!”

Hingga akhirnya, zakat itu beliau putuskan untuk membeli hamba sahaya lalu memerdekakannya.

Dalam kisah yang lain, pemimpin Bani Abbasiyyah mengatakan:

“Kami dapat menandingi kerajaan Bani Umaiyyah dalam semua keadaan kecuali empat perkara dan salah satunya ialah tiada orang seperti Umar bin Abdul Aziz daripada kalangan kami buat selama-lamanya.”

Keamanan dan kemakmuran yang dinikmati pada zaman Khalifah Umar bin Abdul Aziz ini tentunya disebabkan sifat qanaah yang dimiliki oleh rakyat dan pemimpinnya.

Selain sifat qanaah, seorang Umar ini turut melakukan pengislahan sehingga rakyatnya berusaha mendekatkan diri kepada Allah SWT berbanding hal keduniaan.

Itulah sebuah gambaran indah yang kita semua inginkan dalam sebuah pemerintahan yang adil dan saksama sebagaimana Allah dan Rasul-Nya inginkan.

Kita teruskan berdoa agar Allah hadirkan segera pemimpin seperti itu.

Demi kelangsungan hidup dan ingin ‘mensifarkan’ kes tekanan perasaan dan jiwa, kemurungan apatah lagi bunuh diri, inisiatif hebat yang digerakkan rakyat untuk rakyat, dengan menyarankan supaya dikibarkan kain atau bendera putih di depan rumah.

Kempen kibar bendera putih rakyat Malaysia ini juga sebagai menterjemahkan rakyat terputus bekalan makanan serta memerlukan bantuan segera. Ia juga sebagai isyarat rakyat sudah terlalu penat dengan sikap flip-flop kerajaan kini.

Apalagi di saat pemimpin negara seakan memekakkan telinga dan membutakan matanya daripada melayani kebajikan utama rakyat di waktu Perintah Kawalan Pergerakan 3.0 yang dijenamakan menjadi Pelan Pemulihan Negara (PPN).

Sedarlah wahai kerajaan PN, semua itu rakyat lakukan untuk menyelamatkan rakyat. Namun, kalian yang di atas seharusnya dan patut malu dengan solidariti serta kesungguhan yang rakyat lakukan ini.

Tidak terkecuali, ada yang sempat memperlekehkan tindakan yang dilakukan ini. katanya angkat tangan berdoa, bukan angkat bendera putih.

Membalas bicara tidak hikmah seorang pemimpin daripada parti Islam itu, pensyarah kanan di UPSI, Prof Madya Dr Muhamad Rozaimi Ramle memberikan maklum balasnya berkaitan dua reaksi ahli politik tentang bendera putih iaitu YB Zuraida dan YB Nik Abduh.

“Jika kenyataan YB Nik Abduh adalah berkaitan dengan kempen angkat bendera putih untuk meminta bantuan, maka saya katakan bahawa angkat bendera putih dalam kempen ini bukan bermakna kekalahan tetapi ia bermakna meminta bantuan jika makanan di rumah sudah habis.”

Menurutnya, ia kempen yang baik, jangan dibaca kempen ini dari kaca mata politik kepartian.

“Masyarakat yang cakna bersemangat membantu mereka yang terjejas sewaktu PKP yang berpanjangan. “

Beliau yang memegang jawatan sebagai Ahli Jawatankuasa Fatwa Negeri Perlis berharap agar usaha ini dapat membantu mereka yang kesusahan. Doa dan meminta bantuan berjalan serentak. Tidak bermakna yang angkat bendera putih itu tidak mengangkat tangan berdoa!

“Saya setuju dengan kenyataan YB Zuraida dalam isu ini.”

Kata pegawai perubatan di Hospital Lahad Datu, Dr Muhamad Na’im Ab Razak pula, ternyata rakyat Malaysia kreatif dan cerdik terutama sekali dalam merangka isu kebajikan sesama rakyat.

“Yalah, Menteri pun akur dengan cadangan rakyat untuk buat kempen Bendera Putih. Hidup rakyat! Kita jaga kita!” ujarnya memberi respons status Menteri Perumahan dan Kerajaan Tempatan, YB Zuraida.

Dalam pada itu  Fdaus Ahmad yang berasal dari Tanjung Malim berkata:

“Orang buat kempen gantung bendera putih tu simbolik sesama rakyat untuk bersolidariti bantu sesiapa yang tak cukup keperluan atau tak tahan tanggung tekanan hidup. Tujuannya supaya jiran tetangga alert dan boleh bagi bantuan dengan cepat.”

Tegasnya lagi, angkat bendera putih ini bukan tanda kekalahan, tapi tanda rakyat dah penat, dah tak larat, nak cari makan pun susah. Sebab itulah angkat bendera putih supaya orang lain jiran tetangga dapat membantu.

“Kalau sekadar angkat tangan berdoa boleh selesai masalah, tak ada orang terjun bangunan sheikh. Tak ada lah orang hidup susah struggle merempat,” ujarnya bagi menyelar kata Nik Abduh.

Menerusi status Amin Ahmad pula, beliau berkata, baginya kempen bendera putih ini baik.

“Ia satu bentuk komunikasi. Mesejnya dekat dengan maksud hadis, ‘Tidak sempurna iman seorang yang tidur kekenyangan sedang jirannya kelaparan.’ Ia adalah penekanan bahawa bantuan terlebih dahulu harus diusahakan kalangan terdekat.”

Dalam pada itu, seorang pemuka media yang berpengalaman dalam mengendalikan bual bicara di saluran TV1 RTM, Sayed Munawar Sayed Mohd Mustar berkata, kempen Bendera Putih ini praktikal, berkesan dan kelihatan organik.

Dan kita sebagai masyarakat yang punya keprihatinan, pekalah dengan keadaan sekeliling agar perkara yang tidak diingini tidak terjadi lagi. Jangan biarkan pemimpin negara ini terus mengabaikan rakyatnya!

Menyusulnya bukan sehari dua, tetapi memakan bulan! Mana kecekapan seorang Perdana Menteri yang hebatnya mengisytiharkan darurat sebagai alasan untuk menutup parlimen daripada bersidang dan mengetepikan isu rakyat?

“Bantuan Prihatin Rakyat (BPR) fasa ketiga dengan kadar bantuan antara RM100 hingga RM1,400 akan dibayar pada September nanti. September juga akan melibatkan bayaran ke atas kes-kes lulus rayuan BPR.”

“Secara keseluruhannya, nilai BPR sehingga hujung tahun adalah RM4.9 bilion,” kata Perdana Menteri, Tan Sri Muhyiddin Yassin yang mengumumkan kerajaan akan menyalurkan bantuan tunai langsung kepada rakyat berjumlah RM10 bilion dalam Pengumuman Khas Pemulih semalam.

Setelah beberapa bulan rakyat melalui keperitan dan kesusahan, boleh pula bantuan itu lambat disalurkan. Bulan Ogos pula tu!

Sedari awal tahun lagi, rakyat sudah sangat sesak mendepani semua ini. Kata ‘menyusulnya’ mengalahkan lambatnya jalan seekor kura-kura. Adakah tunggu lagi banyak keputusasaan rakyat bergelimpangan disebabkan kerajaan sedia ada lambat bertindak?

Wahai kerajaan yang memerintah, ingatlah bagaimana kisah seorang pemimpin yang sentiasa mengenyang dan mengayakan rakyat itu!

Beliau telah pun diberi kepercayaan memimpin umat Islam ketika usia yang muda. Umar Abdul Aziz ini merupakan seorang yang paling banyak menangis kerana takutkan balasan neraka. Apalagi ketika beliau membaca ayat ke-12 hingga 14 surah al-Furqan yang bermaksud:

“Apabila ia (neraka) melihat mereka dari tempat yang jauh, mereka mendengar suaranya yang gemuruh kerana marahnya. Dan apabila mereka dilemparkan ke tempat yang sempit di neraka dengan dibelenggu, mereka di sana berteriak mengharapkan kebinasaan. (Akan dikatakan kepada mereka), “Janganlah kamu mengharapkan pada hari ini satu kebinasaan, melainkan harapkanlah kebinasaan yang berulang-ulang.”

Sewaktu di rumah pun beliau menangis kerana takutkan api neraka. Hinggakan, anaknya, Abdul Malik datang bertanyakan kenapakah beliau menangis?

Beliau menjawab, “Duhai anakku, ayah takutkan balasan Allah seandainya ayah menjadi pemimpin yang tidak adil.”

Padahal, jika kita menyelak kembali rekod sepanjang tujuh tahun pemerintahan seorang Umar Abdul Aziz di Madinah, tidak ada langsung rungutan mahupun aduan daripada penduduk Madinah hingga pada akhir beliau menjadi khalifah, tidak ada seorang pun yang berhak menerima zakat.

Beliau juga mengembalikan harta-harta yang dirampas oleh khalifah terdahulu kepada pemiliknya. Bahkan, beliau meminta isterinya menyerahkan barang-barang perhiasan kepada baitulmal untuk diagihkan kepada penduduk yang lebih memerlukan.

Betapa mulianya insan yang bernama Umar bin Abdul Aziz ini, menggunung pengajaran yang kita boleh belajar mengenai ketokohannya.

Apakah pemimpin negara ini tiada sejentik rasa melihat keadaan rakyat yang sangat perit ini?

Ketahuilah bahawa Islam sangat menghargai nyawa manusia sebagaimana firman Allah SWT:

“Siapa saja yang membunuh seorang manusia, bukan kerana orang itu membunuh orang lain, atau bukan kerana membuat kerosakan di muka bumi, seakan-akan dia telah membunuh manusia seluruhnya. Siapa saja yang memelihara kehidupan seorang manusia, seolah-olah dia telah memelihara kehidupan manusia semuanya.” (Al-Maidah ayat 32)

Nabi SAW pernah bersabda, “Sungguh dunia ini hancur lebih ringan di sisi Allah daripada seorang Muslim yang terbunuh.” (Hadis Riwayat Tirmidzi, Nasa’i dan Baihaqi)

Maka, penjagaan terhadap nyawa manusia yang harusnya dilakukan oleh negara ialah termasuk menjaga manusia dari hal-hal yang mengancam nyawa atau membinasakan umat manusia.

Sebagai contoh, gangguan perompak, pembunuh, konflik yang mencetuskan pembunuhan, fasiliti umum (seperti jalan raya) yang rosak dan sebagainya termasuklah ancaman virus yang membahayakan nyawa manusia.

Tidak terkecuali, isu pandemik Covid-19 ini sewajarnya menjadi perkara penting yang diutamakan pemimpin negara, di tengah-tengah isu yang semakin bertambah serta angka kematian yang meningkat.

Namun, jika kerajaan sebagai pengurus rakyat dan pemegang utama sebuah negara mengabaikannya, maka bersedialah menanggung apa yang ia perbuat itu di hadapan Allah SWT.

Ayuh, selamatkan kehidupan dan negara ini

Oleh yang demikian, bersamalah kita berdoa dan berusaha untuk meneruskan kelangsungan hidup sambil menjadi manusia yang lebih prihatin terhadap lingkungan yang terdekat, mengambil peduli dan mengetahui keperluan mereka dengan gencarkan solidariti kita untuk membantu sesama.

Jika tidak dapat semua, jangan tinggalkan semua. Tebarkan kasih sayang untuk sama membantu dan peduli, agar tiada lagi rakyat yang berlapar ketika kita mampu mengisi perut dengan makanan.

Moga dengan usaha yang sedikit itu, Allah membantu kita mengembalikan kestabilan dan kemajuan negara ini di landasan yang diredai-Nya dengan kepimpinan seperti acuan Umar bin Abdul Aziz yang mampu mengenyangkan, mengayakan serta mendekatkan rakyatnya kepada Yang Maha Esa.

Atriza Umar
Pegawai Penerangan dan Perhubungan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konflik terbaru AS-Iran: Satu persoalan

Sebelum kita melihat lebih jauh, mari kita mengimbas peristiwa yang dilihat mengheret kepada pembunuhan komander keselamatan dan perisikan Iran ini pada 3 Januari 2020.

Pada 27 Disember lalu, berlakunya serangan roket ke pangkalan tentera Iraq di Kirkuk mengorbankan seorang kontraktor AS dan menyebabkan beberapa anggota tentera AS cedera. AS mendakwa bahawa serangan itu dilakukan oleh Iran.

Dua hari kemudian, tentera AS pula melakukan serangan balas di lokasi-lokasi sekitar Iraq dan Syria milik Hezbollah. Katanya arahan Washington. Ia lebih bersifat serangan yang berbentuk defensif dek kerana kematian kontraktor AS tempoh hari.

Tanggal 31 Disember 2019, beberapa penunjuk perasaan yang merupakan pro-Hezbollah telah menceroboh masuk ke Kedutaan Besar Amerika Syarikat di Iraq  dengan menyerbu kompleks dan membakar ruang lobi. Trump dalam cicipannya di Twitter menyalahkan Iran terhadap peristiwa yang berlaku lantas menyatakan bahawa Iran bertanggungjawab penuh dengan kegawatan yang berlaku. Cukup sekadar itu.

Kita menyusup kembali bicara mengenai isu pembunuhan Qassem Soleimani, terdapat beberapa persoalan yang muncul di benak fikiran saya rentetan peristiwa ini.  Perkara  pokok yang terngiang -ngiang di fikiran saya ialah mengapa pembunuhan berlaku di mana Soleimani berada di Baghdad, Iraq ketika itu?

Hal ini menunjukkan seolah-olah kewujudan Soleimani di Iraq dalam keadaan negara itu masih bergelut dengan demonstrasi jalanan terhadap kerajaan mengesahkan wujud campur tangan Iran melalui Soleimani di negara-negara timur tengah seperti Iraq.

Kehadiran Soleimani di Iraq tidak disenangi beberapa negara yang mempunyai pengaruh seperti Arab Saudi dan sekutunya yang mempunyai hubungan yang baik dengan Amerika Syarikat. Tampak jelas.

Jika melihat rekod sebelum ini, Soleimani sendiri mempunyai peranan yang penting sebagai arkitek geopolitik timur tengah itu sendiri. Antaranya Soleimani sendiri mengarahkan tentera dari Iraq untuk mempertahankan kerajaan Assad ketika berlakunya Revolusi Arab Spring tahun 2011 dengan membunuh ramai orang awam di sana.

Jangan lupa, beliau juga membantu Houthi menawan beberapa kawasan di Yaman. Dan jika benar, agak malang nasib bagi rakyat Iraq yang tersepit antara sama ada mahu berdiri bersama AS atau Iran. Terkenang pula kisah Saddam Hussin. Sedangkan kerajaan Syiah Iraq sejak 2005 berdiri dengan sokongan AS.  Ia sama seperti keluar mulut harimau, masuk mulut buaya.

Jadi, jika ingin dikatakan bahawa tragedi ini adalah pertembungan antara Muslim dan kuffar, bagaimana jika yang dikatakan Muslim ini melakukan campur tangan ke dalam negara Muslim yang lain lantas menghuru-harakan negara Muslim itu sendiri? Siapa menumpahkan darah rakyat Muslim itu? Soalan begini harus difikirkan secara rasional.

Apabila kita berbicara mengenai pengaruh Iran, juga mengenai keterikatan Iraq dan Iran, mahu atau tidak kita perlu bincang  mengenai kesan wilayatul faqih bagi memahami  bagaimana  Iran melebarkan kuasanya di rantau Asia Barat yang sebenarnya menjadi penyebab kekacauan yang berlaku di beberapa negara Arab. Ringkasnya, wilayatul faqih ialah mendirikan negara yang diperintah seorang Imam yang maksum.

Pengikut Syiah Itsna ‘Asyariyyah (Imam Dua Belas) dan proksi mereka seperti Hezbollah, Houthi dan pimpinan kerajaan Iraq memberi kesetiaan yang tuntas kepada Iran. Akhirnya, ia membuka ruang kepada Iran untuk masuk campur hal ehwal negara Arab yang lain seperti Iraq, Yaman dan Lubnan.

Sepertimana yang saya sebutkan tadi, adakah rakyat Iraq memang perlu bersama AS pula? Rasanya mungkin kita berkongsi persoalan yang sama. Selain itu, adakah pembunuhan seperti ini berlaku pada tahun 2020 yang merupakan tahun Pilihanraya Presiden AS adalah sebuah kebetulan? Atau adakah ia hanya sebagai satu gimik politik Trump untuk meraih manfaat politik bagi memenangi pilihan raya akan datang?

Melalui tindakan Trump yang mengaku melakukan pembunuhan kepada Soleimani, tidak keterlaluan jika Trump dianggap sebagai terorris nombor satu dunia sudah menampakkan taringnya. Trump cuba untuk  menjadi hero dalam aksi ini bagi meningkatkan popularitinya dek kerana sesuai dengan tekad Trump untuk menghapuskan keganasan.

Hari ini Trump berbangga dan telah membuktikan kepada dunia tekad itu. Jika mahu bersama AS, kita perlu melihat rekod campur tangan AS di Afghanistan, Iraq, Yaman dan Libya yang menyebabkan negara tersebut menjadi failed state hingga hari ini.

Pembunuhan Soleimani agak merisaukan orang ramai kerana dibimbangi akan menyebabkan Perang Dunia Ketiga. Ramai penganalisis berpendapat bahawa ia berkemungkinan tidak berlaku. Kedua-dua negara iaitu Amerika Syarikat dan Iran sendiri mengakui bahawa mereka tidak mahu peperangan berlaku.

Peperangan bukan soal menunjukkan kuasa sahaja, tetapi ia melibatkan nyawa dan kerugian tenaga dan wang. Agak mustahil bagi negara yang mempunyai nuklear untuk menyerang antara satu sama lain kerana maklum mengetahui bahawa ia merupakan senjata pemusnah berskala tinggi yang menyebabkan kemusnahan yang dahsyat.

Kerana itu negara seperti Korea Utara dan Iran tidak pernah berani menyerang AS dan begitu sebaliknya. Walaupun Iran telah berjanji untuk membalas dendam dengan kematian Soleimani, tetapi ia bukanlah bermakna ia perlu melalui peperangan. Andaian Perang Dunia Ketiga ini barangkali hanya karut dan tidak wajar untuk diambil serius.

Walaupun berlakunya serangan di kedutaan besar AS di Iraq, juga terdapat serangan Iran terhadap pengkalan udara AS  di Iraq, kemudian dunia disajikan dengan harga kepala Trump yang ditawarkan Iran bernilai 80 juta Dolar Amerika, ia bukan bererti bahawa perang telah bermula bahkan tindakan itu tidak lebih hanya sebagai provokasi atau serangan balas dendam terhadap AS semata-mata.

Saya ingin menutup makalah ini dengan persoalan, Iran ada mengancam, jika AS bertindak balas, maka mereka akan menyerang Dubai dan Haifa, Israel. Jika ia terjadi, adakah Israel akan membalasnya dengan menyasarkan rakyat Palestin pula? Setakat ini Israel hanya mengambil pendirian berdiam diri serta berlepas diri daripada dikaitkan dengan pembunuhan Soleimani.

Kita tunggu dan lihat apa seterusnya…

Syazwan Hakim merupakan Penyelidik di Strategic Research Team of HARMONI, Persatuan Belia HARMONI Universiti Malaya (UM).

Penafian: Artikel ini merupakan pendapat peribadi penulis dan tidak semestinya menggambarkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IMPAK terima maklum balas positif ibu bapa

Hal ini kerana, mereka berpandangan bahawa IMPAK akan membantu mereka dalam menguasai cara dan teknik yang sesuai untuk membantu anak-anak dari segi pembelajaran di rumah, menyelesaikan masalah pembelajaran anak-anak dan meningkatkan sahsiah anak-anak.

Sesi pengenalan IMPAK yang diadakan pada 28 Ogos, Ahad yang lalu dianjurkan oleh Gabungan Bertindak Malaysia (GBM) dengan kerjasama IKRAM Petaling Jaya, Majlis Guru IKRAM (MGI), Friends of Kota Damansara dan Community Transformation Initiative (CTI).

Hj Shahrul Aman Mohd Saari, Naib Presiden IKRAM turut hadir memberikan perkongsian pengenalan mengenai GBM dan disusuli dengan sesi penerangan modul-modul IMPAK dan pelaksanaan program IMPAK yang bakal dijalankan dalam masa terdekat.

Perkongsian Hj Shahrul Aman dan penerangan modul IMPAK

Beliau mengharapkan program berbentuk pemantapan pendidikan harus diperluas dan diperbanyak bagi membantu pembinaan generasi akan datang. Tanggungjawab pembentukan anak-anak terletak pada ibubapa dan juga masyarakat. Sesi pengenalan IMPAK ini telah mendapat penyertaan seramai 25 orang ibu bapa yang terdiri daripada pelbagai kaum termasuk Melayu, Cina, India dan lain-lain.

Antara objektif utama program pengenalan IMPAK ini dijalankan adalah untuk memberi penerangan serta gambaran umum kepada ibu bapa tentang IMPAK serta pelaksanaannya dan sekaligus membangkitkan semangat serta motivasi ibubapa untuk berperanan dalam pembelajaran anak masing-masing.

Selain itu, melalui program IMPAK ini, ianya dapat menambah baik peranan ibu bapa dan meningkatkan tahap keaktifan ibu bapa untuk membantu para guru meningkatkan prestasi akademik anak-anak, terutamanya bagi murid-murid yang menghadapi masalah pembelajaran, tahap pembelajaran yang lemah atau murid-murid yang tidak berminat dalam pembelajaran.

Ini akan mengukuhkan hubungan antara ibu bapa anak-anak serta memastikan anak-anak dapat belajar dengan bersungguh-sungguh untuk menuju kejayaan.


Meskipun payah, teguh di jalan hidayah

Gladys Lim Yin Yin menceritakan detik awal bagaimana dia menemui Islam ketika masih bergelar seorang pelajar yang akhirnya menyebabkan beliau mengambil keputusan untuk melafazkan dua kalimah syahadah pada 14 September 2014.

Beliau yang lebih dikenali sebagai Nurul Lim oleh teman-temannya, kini berusia 23 tahun dan sedang melanjutkan pelajarannya dalam bidang sains aktuari di salah sebuah universiti swasta di Kuala Lumpur.

Gadis yang berasal daripada Melaka ini memberitahu, pada mulanya, penghijrahannya memeluk Islam tidak mendapat persetujuan oleh ahli keluarga termasuk adik-beradiknya.

Malah, beliau telah dihalau keluar daripada rumah setelah merahsiakan perkara tersebut untuk beberapa waktu.

Jika kebiasaannya beliau akan ditemani ibu ke stesen bas menghantar pulang ke universiti tetapi waktu itu beliau hanya berseorangan tanpa ditemani sesiapa lagi.

Katanya, beliau semenjak kecil sudah dibesarkan dan bergaul dengan komuniti Melayu di tempat beliau menerima pendidikan. Beliau juga pernah bersekolah di Tadika Kemas serta melanjutkan pengajian di Universiti Pertahanan Nasional Malaysia (UPNM).

Jadi, budaya yang diamalkan oleh masyarakat Islam tidak asing bagi dirinya.

Sewaktu di UPNM, beliau bertemu dengan seorang rakan berbangsa Cina yang lain, juga berminat dengan Islam seperti dirinya.

Dari situ, mereka berdua bersama-sama mempelajari Islam. Dan perkenalan mereka menjadi satu kisah hitam buat Nurul Lim.

Mereka pernah berjanji untuk bersama-sama menghadapi apapun rintangan sepanjang bergelar seorang ‘muslim’.

Buat Nurul, ini menjadikannya semakin kuat apabila mempunyai seorang rakan menjadi peneman waktu belajar, bersamanya ke mana-mana, memberi kekuatan satu sama lain dan berkongsi detik sukar sepanjang perubahan diri.

Malangnya, hampir tiga minggu selepas mereka mengucap dua kalimah syahadah, beliau menerima khabar buruk. Khabar buruk yang akan mengubah segala perancangannya.

Rakan beliau tersebut telah mengalami kemalangan jalan raya. Kesan daripada kemalangan tersebut, rakannya telah meninggal dunia. Ia berlaku sehari sebelum Hari Raya Haji.

Beliau terpaksa menerima dengan hati terbuka dan meneruskan kehidupan seperti biasa walau tanpa teman di sisi.

Nurul Lim semasa menjadi panelis forum dalam iftar perdana dan bersama Datin Paduka Hjh Che Asmah Ibrahim, Timbalan Pengerusi HCF

Sepanjang temu ramah bersama Nurul Lim, beliau turut menceritakan serba sedikit mengenai keluarganya.

Menurut beliau, setelah ibu dan bapanya berpisah sejak beberapa tahun lalu, sekarang adik bongsunya telah berpindah dan tinggal bersamanya.

Keakraban mereka terserlah apabila ketika beliau dijemput untuk bercakap berkongsi pengalaman dalam satu program bersama ‘saudara baru’, adiknya yang berlainan agama turut hadir menemani kakaknya.

“Saya mahu adik saya belajar sendiri, tidak mahu paksa dia masuk Islam,” kata Nurul.

“Kadang-kadang dia ikut saya datang program, kadang-kadang tidak. Terpulang padanya.”

Mereka menyewa sebuah bilik di ibu kota. Bagi menampung perbelanjaan mereka, beliau bekerja separuh masa sebagai tutor tuisyen di rumah-rumah.

Selain itu, zakat daripada Majlis Agama Islam Selangor (MAIS) turut diberikan kepada beliau setiap bulan sebanyak RM300. Walau bagaimanapun, jumlah tersebut tidak mencukupi bagi menyara diri dan adiknya.

Beliau kini memikul tanggungjawab sebagai ‘wakil ibu’ dengan melayan adiknya, menghantar adik ke sekolah dan sebagainya.

Oleh itu, bantuan daripada orang-orang terdekat sedikit sebanyak membantu kehidupannya.

Nurul mengakui adiknya kadang-kala rasa tersinggung dengan persepsi rakan-rakan di sekolah yang menganggap kakaknya sudah ‘masuk Melayu’.

Malah, Nurul meluahkan kekecewaan tentang stigma masyarakat yang menganggap masuk Islam seperti masuk Melayu.

Fasa kehidupan Nurul Lim semenjak memeluk Islam banyak dibantu oleh Hidayah Centre Foundation (HCF).

“Semenjak mula-mula masuk Islam, sampai ke hari ini saya masih dengan HCF,” katanya.

Hari ini, Nurul Lim dalam tahun terakhirnya di universiti. Ibunya sudah mula memberikan respons positif dan pernah tinggal di kediamannya beberapa bulan. Beliau juga mempunyai seorang kakak yang turut sama memeluk Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lakukan Perubahan, Suburkan Potensi – Presiden IKRAM

SERI KEMBANGAN – Perjuangan untuk melakukan perubahan itu menuntut pengorbanan, menurut Presiden Pertubuhan IKRAM Malaysia (IKRAM), Dr Hj Mohd Parid Sheikh Ahmad ketika sesi Amanat Presiden sempena Tahun Baru semalam.

“Perjuangan menuntut pengorbanan. Jika kita tidak mahu memiliki jiwa tersebut, kita tidak akan berpindah kepada era baru yang ditunggu oleh ummah. Harapan mereka pada kita. Lakukanlah perubahan ini,” tegas beliau.

Beliau berkata di hadapan kakitangan Ibu Pejabat IKRAM dan institusi-institusinya, masalah yang wujud dalam umat Islam masa kini ialah perbuatan umat Islam itu tidak seperti yang diucapkannya.

“Iman adalah at-tasdiiq bil qalb (membenarkan dalam hati), al-qaul bil lisaan (diucapkan dengan lisan), dan al-‘amal bil arkan wal jawarih (beramal dengan anggota tubuh),” ujar Dr Parid.

Beliau berkata, seolah-olahnya umat Islam berada pada satu keadaan, sebagaimana yang didakwanya, ‘kami adalah orang Muslim’ tetapi jika dilihat pada amalnya, tidak menampakkan sebagai seorang Islam.

“Masalah kini adalah, kita mendakwa Islam tetapi Islam itu tidak wujud dalam realiti kehidupan kita. Jadi amat mustahak, umat Islam merubah keadaan ini.”

Dalam amanat yang disampaikan beliau berkata, apabila masuk tahun baru, kita hidup di zaman baru, tujuannya supaya berlaku perpindahan daripda sudut kualiti kepada satu era baru.

“Yang mana Islam itu dapat kita pamerkan dalam kehidupan seharian. Dan akan menyebarkan dakwah itu menerusi pengamalan (dakwah bil qudwah).”

Justeru, beliau menyarankan yang hadir supaya melihat semua faktor-faktor yang boleh mengatasi kemungkinan-kemungkinan halangan yang timbul, sehingga meraih kemenangan.

“Kita sewajarnya memanfaatkan peluang  dan kita semua perlu menggunakan peluang yang ada ini untuk mewujudkan perubahan di tanah air kita ini dan itulah yang kita harapkan,” tambah Dr Parid.

Dalam perkembangan berkaitan, beliau bertanyakan, apakah tujuan daripada kehadiran Islam itu?

“Ia adalah supaya kita boleh membina sejarah baru, negara baru, realiti baru.”

Selain itu beliau menegaskan, sebenarnya yang dikehendaki ialah memajukan Islam.

“Sebagai contoh, Islam itu sebagai cara hidup dapat dilihat, yang bergerak, menyelesaikan masalah, bukan Islam dalam bentuk dakwaan semata-mata.”

Menurut beliau lagi, apabila kita sebut zaman baru, tahun baru, sepatutnya kita perlu masuk ke era baru dan perlulah membawa semangat baru serta jangan duduk di tahap lama yang tidak berubah.

“Sebagaimana IKRAM yang asalnya ditubuhkan sebagai organisasi massa, pertubuhan NGO. Jadi, perjuangan kita hendaklah masuk ke era pembangunan negara.”

Dr Parid menyarankan agar ahli IKRAM berfikir bagaimana ingin  membentuk sebuah negara.

“Insya-Allah, IKRAM boleh menjadi peneraju perjuangan. Penglibatan kita dalam IKRAM adalah perkhidmatan kita kepada perjuangan ummah.”

Beliau menjelaskan bahawa setiap manusia punya potensi yang perlu disuburkan menerusi pemilikan sikap.

“Iaitu sentiasa belajar, rajin membaca, rajin berbincang, yang mana akhirnya kualiti diri akan meningkat daripada manusia biasa kepada manusia yang memiliki kualiti peribadi yang ilmuan, seorang pakar, seorang pemikir, seorang perancang, seorang pemimpin dan sebagainya.”

Usai Amanat Presiden, Dr Parid menyempurnakan pelancaran Visi, Misi dan Nilai Bersama Ibu Pejabat IKRAM. Turut menyaksikan Setiausaha Agung IKRAM, Hj Nahar Md Nor merangkap Pengerusi Jawatankuasa Pentadbiran.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah Di Malaysia: Pandemik Jahanamkan Negara

“The Scourge of Our Neighborhood of Oblivion” adalah frasa yang telah diungkapkan oleh Naguib Mahfouz pada salah satu watak dalam novel kontroversinya, ‘The Children of Our Neighborhood.’

Namun, kejiranan sebenar yang dikisahkan adalah lebih besar daripada yang dialami dalam cerita tersebut. Kejiranan itu adalah negara yang tercemar dengan rasuah, dan kemudian menjadi musibah kerosakan terbesar sebuah negara secara rahsia dan terbuka di khalayak ramai.

Hakikatnya, rasuah bukanlah penyakit biasa atau masalah kesihatan yang boleh dirawat dengan beberapa ubat penahan sakit.

Penyebarannya telah menjadi seperti wabak atau pandemik setelah ia menembusi institusi kerajaan dan institusi lainnya hingga seterusnya bertukar menjadi budaya umum dalam kalangan masyarakat.

Bertopengkan dengan beberapa nama ‘kosmetik’ bagi mengelabui mata sesiapa pun, seperti gratifikasi, tuntutan atau hadiah, masyarakat tanpa sedar terjebak dengan rakan kongsi dalam kitaran najis tersebut.

Ke arah memerangi integriti dan pencegahan, ia membayangi beberapa faktor kerana rasuah menyusup masuk ke dalam ekonomi, politik dan masyarakat.

Walaupun ekonomi kebanyakan negara mengalami impak akibat Covid-19 dan perang Ukraine, rasuah tetap ada berakar umbi. Realitinya, wabak dan konflik akan hilang mengikut peredaran masa, tetapi akar rasuah tetap tumbuh membesar. Sejauh manakah fenomena itu diperangi dengan serius?

Menurut pendapat pakar dalam pembangunan sosial dan hal ehwal antirasuah, Profesor Laure Abi Khalil, penyebaran rasuah politik telah melemahkan keberkesanan negara dan kecekapan organnya dalam menangani fenomena ini.

Jelasnya, ini disebabkan oleh kelemahan dan perpecahan institusi negara yang ketiadaan penyelarasan, pengurusan mahupun akauntabiliti.

Beliau menegaskan bahawa kelemahan institusi, struktur sosial dan penguasaan struktur tradisional mempengaruhi prestasi lemah atau kecekapan mekanisme kawalan mahupun pengimbangan.

Pemimpin negara yang terlibat dalam rasuah akan menjejaskan semua sektor, seperti pelaburan, bangunan, tanah dan infrastruktur seperti jalan raya, sektor komunikasi, bank, penyeludupan wang ke luar negara, perdagangan dadah dan pelacuran, di samping laluan import dan pengagihan saluran bantuan.

Sesuatu yang amat mengejutkan apabila sebuah filem Tamil dari negara India, dengan secara sinisnya mempamerkan babak rasuah yang terselit nama Malaysia.

Dalam filem berjudul ‘Kaduva’ itu, salah seorang pelakon menyatakan bahawa syarikat dari Malaysia menawarkan rasuah untuk mengimport minyak sawit.

Walaupun hanya sekali sahaja nama Malaysia disebut dalam babak berkenaan, ia memberikan impak yang jelek dan menampakkan realiti sebenar rasuah membabitkan ahli-ahli politik di negara ini.

Lebih-lebih lagi, salah seorang mantan Perdana Menteri Malaysia telah dikenakan hukuman penjara berikutan kesalahan besar yang dilakukannya ketika menjawat jawatan tersebut.

Berikutan isu terbabit, Presiden Pertubuhan IKRAM Malaysia (IKRAM), Hj Badlishah Sham Baharin mengajak masyarakat untuk menghormati keputusan Mahkamah Persekutuan yang mengekalkan sabitan dan hukuman terhadap mantan Perdana Menteri itu bagi kes penyelewengan RM42 juta dana SRC International Sdn Bhd.

“Perjalanan kes ini diperhatikan seluruh warga dunia. Keputusan kes ini penting bagi memulihkan kredibiliti sistem kehakiman negara. Kebebasan institusi kehakiman adalah penting untuk mana-mana negara yang bermaruah.”

Menurutnya, kes penyelewengan ini merupakan satu tragedi untuk negara yang membawa kesan dan persepsi negatif yang berpanjangan.

“IKRAM berharap kes ini menjadi pengajaran kepada para pemimpin politik, sama ada kerajaan atau pembangkang, juga pemimpin agensi atau syarikat kerajaan, serta institusi perbankan, kakitangan awam dan lain-lain, agar menjadikan tanggungjawab kepimpinan ini satu amanah dan tiada pemimpin akan datang yang berani melibatkan diri dalam apa jua bentuk penyelewengan wang dan rasuah,” tegasnya

Di samping itu, pemimpin yang amanah, berintegriti dan adil hendaklah diangkat agar negara boleh fokus kepada pembangunan dan pelaksanaan model solusi yang berimpak kepada rakyat.

Susulan petikan skrip filem Kaduva arahan Shaji Kailas dengan pelakon utama yang dibintangi Prithviraj Sukumaran itu mendapat perhatian netizen, Badlishah Sham berkata, dunia luar melihat Malaysia ini sebuah negara rasuah dan itulah persepsinya.

“Kita sangat malu dan sedih dengan apa yang disebutkan dalam filem tersebut.”

Tambahnya lagi, isu-isu 1Malaysia Development Berhad (1MDB), kesnya didengar di luar negara seperti New York.

“Suatu waktu dahulu, nama Malaysia megah, dipandang tinggi, dikenali di seantero dunia, namun kini, orang gelakkan,” ujarnya.

Menurutnya, tentunya nak mengubah kembali persepsi sedemikian sangat susah memakan waktu yang panjang.

“Jadi kita perlu menyokong gerakan Rasuah Busters, gerakan reformasi nilai untuk basmi rasuah di negara kita.”

Kempen #RasuahBusters adalah gelombang gerakan oleh rakyat demi rakyat untuk menghapuskan budaya memberi/menerima rasuah serta sebarang bentuk penyalahgunaan kuasa dalam ekosistem di negara ini.

Seharusnya negara komited untuk menghapuskan rasuah. Badan tertentu yang berwibawa juga sewajarnya komited untuk menyelaras sesama mereka dalam usaha memerangi rasuah dan mempromosikan nilai integriti dan ketelusan.

Ini penting untuk memastikan prestasi yang baik serta membuat susulan pelaksanaan strategi antirasuah dengan kerjasama badan serta agensi lain yang berkenaan.

Menurut Indeks Persepsi Rasuah Dunia (CPI) 2021, Malaysia berada pada kedudukan ke-62 daripada 180 negara.

Rasuah secara umum adalah wabak yang telah merebak dan tidak melepaskan sebarang aktiviti sosial, dan ia salah satu manifestasi rasuah yang paling biasa.

Ia sering berlaku disebabkan hubungan peribadi dan kepentingan keluarga, nepotisme berleluasa hingga menjejaskan konsep kejujuran apatah lagi prestasi pekerja dalam tugasnya serta mengurangkan faktor pergantungan kepada kecekapan juga kelayakan.

Dalam usaha untuk mengurangkan rasuah pentadbiran dan kewangan, Malaysia perlu melancarkan strategi untuk memeranginya dengan tujuan mendapatkan semula dana yang ‘diseludup’ ke luar negara.

Strategi tersebut termasuklah mengaktifkan penyertaan dalam proses mendiagnosis fenomena rasuah dan membangunkan alternatif serta menyediakan peluang untuk melatih dan membangunkan kader institusi dan sektor yang terlibat.

Rasuah juga ialah penggunaan kuasa yang tidak adil untuk kepentingan peribadi. Ia termasuk rasuah, kecurian, penyelewengan, ancaman, peras ugut, dan pemberian keutamaan kepada kumpulan terhad. Ia juga termasuk kemalasan dan kecuaian dalam melaksanakan kerja yang menerima gaji atau ganjaran.

Rasuah berleluasa dari pihak atasan pejabat awam hingga pengawal keselamatan yang membenarkan orang yang tidak dibolehkan masuk.

Sesetengah mungkin berpandangan bahawa rasuah di puncak adalah lebih teruk dan lebih besar daripada tip kecil yang diterima oleh pengawal bawahan, namun prinsipnya adalah sama.

Tahu dan sedarkah kita, dengan menerima rasuah yang kecil, secara halusnya membenarkan rasuah itu sendiri terjadi?

Rasuah adalah momok yang sangat lama sejak zaman awal kewujudan manusia.

Ia hadir dan disebut oleh Firaun dan Sumeria lima ribu tahun yang lalu, dan oleh orang Yunani kuno, dan Plato juga Socrates mengadu tentangnya lima ratus tahun yang lalu, dan ia hadir di negara Rom dua ribu tahun yang dahulu.

Dan ia masih wujud sehingga kini, tetapi dalam bentuk yang berbeza mengikut fasa pembangunan negara, budaya dan undang-undang serta prosedur yang berlaku padanya.

Rasuah wujud dalam institusi negara. Tidak terkecuali, dalam sektor pilihan raya, pendidikan, projek kebajikan mahupun keagamaan. Ia menyubur dan membesar dengan adanya faktor berikut:

1. Konflik kepentingan dalam kalangan pembuat keputusan.

2. Ketidakpastian tentang perkhidmatan dan transaksi kerajaan yang disediakan.

3. Memberi pekerja kuasa untuk memutuskan perkara harian mengikut ‘mood’ atau budi bicara mereka, bukan mengikut syarat yang jelas dan tetap yang terpakai kepada semua orang.

4. Memberi kuasa kepada pegawai kanan untuk memecat dan memutuskan kes luar biasa atau kontroversi mengikut visi mereka yang berbeza-beza terhadap seseorang.

6. Budaya masyarakat yang terlepas pandang terhadap rasuah dan tidak memeranginya dengan keras serta tidak menolak pemiliknya.

Seperti yang dikatakan oleh senator Rom yang juga ahli sejarah Cornelius Tacitus (1900 tahun yang lalu), “Membuaknya undang-undang tanpa pelaksanaan yang tegas, menggalakkan pertumbuhan rasuah.”

Perbuatan rasuah lebih berbahaya daripada fenomena itu sendiri, dalam erti kata lain, rasuah telah bertukar menjadi satu tingkah laku dan budaya yang diterima secara tersirat oleh masyarakat seterusnya, muncul dari ruangan yang tidak terucap dahulu, ke alam paksaan kedua, dan kemudian ke ruang keizinan, ketiganya.

Oleh yang demikian, perbuatan itu berkembang menjadi bentuk struktur yang menghasilkan fenomena hasil daripada sistem politik, ekonomi dan kewangan negara mundur, yang dicirikan oleh ketiadaan undang-undang, atau lebih tepatnya ketiadaan penguatkuasaan undang-undang.

Budaya rasuah yang telah merebak secara wabak menjadi autoritarian khususnya mewakili ancaman paling serius kepada sistem nilai yang merupakan rangkaian infrastruktur asas untuk pembinaan sosial dan individu dalam sesebuah negara.

Jika pembinaan nilai negara hanya berdasarkan syarat keadilan, iaitu penerapan undang-undang, pembelaan terhadap ketidakadilan dan perjuangan menentang autoritarianisme juga kezaliman, maka keruntuhan nilai ini hanya boleh menjadi sebaliknya, iaitu keruntuhan sistem perundangan dan penularan rasuah dalam badan kehakiman dan eksekutif.

Agama Islam dibina atas pembaharuan nilai individu dan kolektif, yang merupakan jaminan kelangsungan hidup seseorang dan kumpulan di dua dunia, dengan cara yang berkait rapat dengan akhlak juga keselamatan.

Persoalan utama di sini ialah bagaimana keadaan akhir negara berkembang dan tersebar dalam inkubator agama yang paling menekankan nilai, akhlak, prinsip dan kebaikan, termasuk apakah syarat untuk kelangsungan dan kemakmuran negara?

Pope Francis telah menyebutkan rasuah sebagai kerosakan moral. Setiausaha Negara AS John Kerry berkata rasuah adalah faktor ekstremisme kerana ia menghancurkan kepercayaan terhadap pihak berkuasa yang memerintah.

Manakala Perdana Menteri Britain, David Cameron telah mengatakan bahawa rasuah adalah salah satu musuh terbesar kemajuan zaman ini.

Sudah pasti, rasuah dikecam dalam semua budaya sepanjang sejarah dan telah wujud sejak penubuhan kerajaan, tetapi seperti jenayah lain, ia telah menjadi semakin kompleks sejak beberapa dekad yang lalu dengan kesan buruk terhadap kesejahteraan mahupun maruah rakyat yang tidak berdosa yang tidak terkira banyaknya.

Pertama sekali, rasuah melumpuhkan proses pembangunan. Apabila penipuan perolehan berleluasa, hak harta kepada sumber awam dicuri, atau sektor swasta dimonopoli oleh rangkaian sempit kroni; masyarakat tidak berkembang dan tidak dapat menggilap potensi mereka.

Namun, rasuah mempunyai satu lagi kesan yang kurang dikenali; iaitu apabila penduduk melihat pemimpinnya memperkayakan diri mereka dengan mengorbankan rakyat, mereka menjadi semakin kecewa dan marah, yang kadang-kadang boleh membawa kepada pergolakan dan konflik yang kritikal sebagaimana yang dapat kita lihat di negara luar seperti Sri Lanka.

Banyak krisis keselamatan global semasa berpunca daripada proses yang berubah dan diperbaharui ini, sebagaimana ketidakpuasan hati dengan tingkah laku angkuh seorang pegawai polis yang korup mendorong seorang penjual buah Tunisia membakar dirinya pada tahun 2010, seterusnya membawa kepada tercetusnya revolusi di dunia Arab.

Penunjuk perasaan menuntut penahanan dan perbicaraan menteri tertentu serta menuntut pemulangan aset yang dirompak, yang mana ia adalah suatu tuntutan yang jarang dipenuhi.

Manakala sebahagian pegawai kerajaan sering bermegah dengan kekayaan dan keupayaan mereka untuk melarikan diri, gerakan pelampau mengeksploitasi kemarahan rakyat dan satu-satunya cara untuk memulihkan integriti adalah melalui penerapan kod tingkah laku peribadi yang ketat.

Untuk menentukan pendekatan terbaik dalam setiap kes tertentu, kerajaan Keluarga Malaysia seharusnya menganalisis masalah dengan lebih jelas serta meningkatkan risikan dan pengumpulan data.

Negara penderma pula harus menstrukturkan bantuan dengan cara yang mengurangkan risiko rasuah.

Bantuan ketenteraan atau pembangunan adalah bantuan politik, serta programnya mesti disesuaikan untuk memastikan wang tidak dirampas oleh pencuri. Ini bermakna beban usaha pencegahan rasuah tidak lagi boleh dianggap remeh.

Namun, rasuah hari ini ialah amalan tersusun, produk rangkaian kompleks seperti jenayah terancang yang mana ejen rasuah berkomunikasi melalui rangkaian tersebut.

Kerajaan harus mengkaji aktiviti ini dan akibatnya dengan cara yang sama seperti mereka mengkaji organisasi jenayah atau pengganas transnasional.

Rasuah kewangan adalah salah satu bentuk pencurian kekayaan negara, dan menyebabkan kebocoran dana awam dengan cara yang menyalahi undang-undang ke dalam poket pelaku rasuah, untuk membina ‘singgahsana’ dan menambah baki di akaun bank mereka.

Ia juga seperti kuman jahat yang memangsakan tadbir urus yang baik dan kehilangan legitimasi politik. Negara musnah dan rakyat dirompak berikutan rasuah menyumbang kepada memutarbelitkan keputusan ekonomi dan politik, hingga pilihan dan keputusan menjadi salah.

Dana untuk kumpulan yang sangat memerlukan beralih kepada kumpulan berkepentingan, tonggak pemerintahan digoncang, keadilan sosial hilang, kedaulatan undang-undang tidak dilaksana, dan negara masuk ke dalam gaung kemusnahan yang sangat dalam.

Situasi ini berlaku setelah mereka menjadikan rasuah sebagai budaya dan kuasa jahat yang digunakan oleh mereka untuk memenuhi tujuan mereka sendiri. Apabila rasuah berleluasa dalam masyarakat, mereka yang terlibat memonopoli semua aspek kehidupan awam negara.

Sedangkan seantero dunia gigih berusaha membangunkan negara setelah mengalami pandemik Covid-19, keadaan rakyat menjadi lebih buruk, pembangunan dan kemajuan yang telah dikecapi terulit dengan anasir jijik ini.

Sangat memburukkan lagi, rasuah kewangan dan pentadbiran berlaku di semua sendi negara, bahkan institusi-institusi dan pertubuhan masyarakat sivil tidak terlepas daripadanya.

Rasuah terkutuk ini, saki-bakinya merebak dan berkembang. Walaupun mereka mengangkat slogan membanteras rasuah di pelbagai peringkat, namun pihak kerajaan seakan tidak mengambil langkah sebenar lagi serius untuk menghapuskannya.

Rasuah telah menjadi sebahagian daripada ‘badan’ pentadbiran negara, dan rasuah, pengantaraan serta nepotisme adalah bencana yang dialami rakyat, walaupun umum mengetahui,bahawa negara yang mengalami masalah rasuah kewangan dan pentadbiran, menghadapi banyak kesukaran untuk menarik pelaburan tempatan dan asing.

Memandangkan golongan korup adalah persekitaran yang menolak pelaburan, tidak kira bagaimana perundangan yang dibangunkan, dan apa jua godaan yang dikemukakan, pemilik modal enggan untuk melabur di negara yang mengalami masalah rasuah.

Menangani najis rasuah memerlukan kekuatan pembaharuan dari segi kewangan, pentadbiran dan politik yang radikal, sistem kehakiman yang bebas, masyarakat sivil yang kukuh dan penerapan sistem perakaunan yang ketat serta adil.

Justeru, apakah peranan kerajaan Keluarga Malaysia dan Suruhanjaya Pencegahan Rasuah Malaysia (SPRM) khususnya bagi membanteras, menghapuskan jenayah rasuah di negara ini dan memulihkan namanya di mata dunia?

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Era baru Libya pasca-Gaddafi

Dunia telah menyaksikan bagaimana Gaddafi dihambat sehingga ke terowong gelap dan dipamerkan mayatnya di khalayak ramai bersama jenazah anak beliau, Mutassim.

IKRAM berharap kerajaan yang sah akan dapat ditubuhkan melalui pelaksanaan pilihan raya yang telus dan adil.

IKRAM turut mendoakan agar kerajaan sementara Libya di bawah Majlis Peralihan Kebangsaan (NTC) dapat menjalankan tugas dengan sebaik-baiknya dan memelihara perpaduan rakyat negara itu kerana Libya mungkin akan berhadapan dengan cabaran-cabaran yang lebih besar pada masa hadapan.

Semoga rakyat Libya teguh bersatu dalam mewujudkan sebuah negara yang aman, sejahtera dan maju dari sudut ekonomi, politik dan sosial sesuai dengan kehendak Islam.

DR MOHD PARID SHEIKH AHMAD Presiden Pertubuhan IKRAM Malaysia (IKRAM)


Isu Kristian: Cari penjelasan, jangan melatah

Dr Hatta (gambar) yang  juga Pengerusi Jawatankuasa Penerangan dan Media IKRAM adalah nama yang  tidak asing lagi dalam dunia penulisan. Sebagai pakar psikiatri dan  aktivis masyarakat, beliau telah menghasilkan banyak judul buku untuk  bacaan umum. Kebanyakan karyanya berkisar soal psikologi, pendidikan,  dakwah, ketuhanan dan ada juga yang berbentuk catatan travelog.

Ujar beliau lagi, dalam masyarakat  majmuk di Malaysia ini, masyarakat tidak boleh cepat melatah. Beliau  membayangkan bagaimana situasi jika umat Islam melatah, umat Kristian  melatah, umat Hindu melatah dan umat Buddha melatah.

“Akhirnya  kita akan dikenali sebagai sebuah negara yang mudah bertindak secara ‘knee jerk’,  cepat melompat dan hilang kawalan perasaan, padahal kita berkemampuan  dan berpeluang untuk menjadi sebuah negara pelbagai keturunan dan  kepercayaan yang matang dan misali,” tegasnya.

Tambah beliau,  umat Islam mestilah memberi peluang untuk umat agama lain meyuarakan  pandangan dan berbincang dengan mereka secara telus serta sama-sama  melihat kesensitifan sesuatu isu.

“Sepatutnya kita mudah  berbincang dengan umat Kristian kerana mereka juga adalah dari kelompok  agama samawi dan agama yang muncul dari umat Ibrahim alaihissalam.  Buangkan prasangka dan marilah kita berbincang dengan mereka,” jelas  beliau.


RM1 juta untuk Palestin, Syria dan Rohingya

Mensasarkan sumbangan RM1 juta, satu perjanjian memorandum bersama telah ditandatangani bagi mengadakan pelbagai aktiviti dan kempen penerangan untuk mengumpulkan dana membantu rakyat Palestin, Syria dan Rohingya.

“Ini merupakan kempen jelajah amal untuk memberi penerangan realiti kehidupan mangsa-mangsa peperangan di negara bergolak iaitu Palestine, Syria dan Rohingya,” ujar Hajah Gharizah Hj Hashim, Pengerusi Wanita PERKIM Seremban dalam sidang media Save Humanity Palestine, Syria & Rohingya pada Isnin lalu.

Menurutnya, beliau terpanggil untuk melaksanakan tanggungjawab dan dakwah untuk membantu mereka dengan kerjasama Rose2Rose dan MyCARE.

“Beberapa program akan dijalankan sepanjang kempen ini berlangsung antaranya Gala Charity Dinner, Galeri Pameran Kemanusiaan MyCARE dan jualan amal PERKIM, yang mana semua kutipan khusus tersebut untuk tabung Rose2Rose.”

Sehubungan dengan itu, Dr Fauziah Mohd Hasan selaku Ahli Lembaga Pemegang Amanah MyCARE yang juga merangkap Penasihat Rose2rose menyambut baik usaha PERKIM untuk sama-sama membantu penduduk Palestin, Syria dan Rohingya.

Sidang media dan para aktivis Wanita PERKIM dan Rose2Rose yang hadir

“Di Gaza terdapat kira-kira dua juta yang masih terkepung. Peranan kita semua dalam menyelamatkan isu kemanusiaan ini amat besar kerana setiap hari ada pengeboman dan pembunuhan berlaku, namun dunia seakan tidak nampak (tidak memberi perhatian).”

Tegas beliau, sudah tiba masanya semua lapisan masyarakat menganggap usaha membantu rakyat Palestin, Syria dan Rohingya sebagai satu tanggungjawab bersama dan bukannya atas dasar sukarelawan semata-mata.

“Setiap wang yang kita sumbangkan sangat bermakna walaupun satu ringgit kerana ia akan mengubah kehidupan mereka biarpun ia tidak akan sama seperti dulu,” katanya.

Sehubungan dengan itu, PERKIM Seremban akan menganjurkan Majlis Makan Malam Amal Gala Charity Dinner pada Sabtu, 22 April 2017, jam 8.00 malam bertempat di Hotel Royal Bintang & SPA Seremban.

“Majlis makam malam ini akan turut dihadiri Ann Wright, bekas diplomat USA yang juga Ketua Misi Women’s Boat to Gaza 2016 yang mana Dr Fauziah Mohd Hasan satu-satunya wakil dari Asia,” kata Hajah Gharizah.

Untuk maklumat lanjut, boleh hubungi Hajah Gharizah Hj Hashim di talian 017-351 2144 dan bagi mereka yang ingin menyumbang, boleh menyalurkan bantuan atas nama Wanita PERKIM Cawangan Daerah Seremban melalui akaun 0501 2010 0700 45 (Bank Islam).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anak ketagih guna Internet lebih 3 jam sehari

“Kalau ketagihan ganja, kita ada pusat pemulihan dadah tetapi untuk ketagihan internet kita tidak ada tempat untuk dihantar. Malah, kesan ketagihannya sama seperti ketagihan yang lain,” tambah beliau yang juga pakar psikologi bunuh diri.

Menurutnya dalam dalam forum yang bertajuk “Keluarga Rahmah Rakyat Sejahtera”, pakar-pakar dalam bidang psikologi dan psikiatri telah meletakkan kayu ukur penggunaan telefon pintar atau Internet untuk anak-anak hanya tiga jam sehari.

Dari kiri: Panelis forum K. Juslly, Dr Zaharuddin dan Adnan serta moderator Pn Susilawati

“Isunya sekarang bukan kita kekurangan maklumat tetapi terlalu banyak maklumat sehingga ada yang tidak sesuai untuk peringkat umur kanak-kanak,” ujar Adnan.

Beliau turut membuat pendedahan mengejutkan dengan mengatakan bahawa Malaysia merupakan negara paling ramai di dunia yang mengakses Youtube.

Forum tersebut turut menampilkan Presiden MURSHID, Ustaz Dr. Zaharuddin Abd Rahman dan wakil daripada Suruhanjaya Komunikasi dan Multimedia Malaysia (SKMM), Encik K. Juslly Elis untuk membincangkan isu serangan siber yang berkaitan dengan pornografi.

Forum ini diadakan bersempena Karnival Keluarga Rahmah 1.0 bertemakan “Awas! Serangan Siber – Lindungi Keluarga Anda” di Kompleks Pusat Islam Jabatan Agama Islam Wilayah Persekutuan (JAWI) pada Ahad, 22 Januari 2017 anjuran IKRAM Wilayah Persekutuan dan JAWI.

Sumber foto: Wanita IKRAM WP | Nota forum: http://bit.ly/2jY3PaF


Aktiviti Sepanjang Sambutan Bulan Kebangsaan 2022

Pertubuhan IKRAM Malaysia sedang menganjurkan Sambutan Bulan Kebangsaan (SBK 2022) dengan kerjasama Kementerian Perpaduan Negara dan lebih 30 buah Pertubuhan-pertubuhan Bukan Kerajaan (NGO), bermula 1 Ogos hingga 16 September 2022.

Berikut adalah aktiviti-aktiviti SBK 2022 yang dirancang di peringkat pusat:

4. Tayangan dan Forum (31 Ogos)

5. Sambutan Merdeka Online – Belia HARMONI (31 Ogos)

6. Karnival Kita Anak Malaysia – KAMI (16 September)

7. Poster Mesej (Seminggu 3 kali)

8. 1 Hari 1 Hadis (Sepanjang Sambutan)

9. Penulisan Artikel Perpaduan (Seminggu sekali)

Untuk info lanjut, sila layari https://linktr.ee/teguh_bersama.


Pendidik mesti bangunkan diri, tarbiah yang lain

Taklimat tersebut dimulakan dengan perkongsian daripada konsultan pendidikan IKRAM MUSLEH, Syeikh Mohamed Hamed Eliwa tentang kepentingan membangunkan diri dan mentarbiah yang lain.

“Sebagai guru, kita mesti ada usaha untuk membangunkan diri dari segenap aspek supaya kita mampu untuk mentarbiah orang lain. Inilah yang dinamakan sebagai tarbiah dzatiyyah,” katanya.

Tambahnya lagi, ia bukanlah daripada aspek dalaman sahaja bahkan semua aspek luaran termasuk tingkah laku dan amalannya sendiri.

Menurutnya, dalam surah Ali Imran ayat 164, kalimah ‘mengajarkan’ dan ‘menyucikan diri’ dalam ayat itu adalah dalam bentuk ‘present tense’ yang bermaksud sedang berlaku atau berterusan.

“Maka atas sebab itulah para pendidik perlu terlebih dahulu membina dan menanam ciri-ciri tarbawi yang ingin dibina dalam diri murid ke dalam dirinya secara berterusan,” jelasnya.

Beliau turut menggariskan beberapa kaedah penting untuk mendidik murid-murid supaya mereka juga ada rasa tanggungjawab untuk membangunkan diri mereka antaranya qudwah hasanah (teladan yang baik).

“Murid-murid perlu lihat pada gurunya sifat-sifat itu terlebih dahulu,” kata Syeikh Hamed lagi.

Menurutnya, 10 ciri peribadi Muslim (muwasofat tarbiah) yang ingin dibina perlu terlebih dahulu dipraktikkan oleh para murabbi dan pendidik.

“Kerana apa? Sebab sesuatu perbuatan itu, walaupun ia tidak elok, tetapi apabila guru buat, maka murid-murid akan ikut dan sesuatu perbuatan itu, walaupun ia baik, tetapi apabila guru tidak buat, maka murid-murid takkan buat,” ujar beliau.

Majlis turut diserikan dengan perkongsian seorang pengamat sejarah, Prof Madya Dr Hafidzi Mohd Noor yang bertajuk ‘Penyebaran Islam di Nusantara: Durus wa ‘Ibar Tarbawi dan Dakwah’.

Kemudiannya, Ketua Pegawai Eksekutif ARBA Travel & Tours Sdn Bhd, Sdr Ammar Roslizar, seorang tokoh usahawan muda yang juga alumni sekolah IKRAM MUSLEH telah berkongsi mengenai proses pentarbiahan bagi menjayakan projek ekonomi ummah.

Turut hadir dalam majlis tahunan berkenaan ialah Pengarah Eksekutif IKRAM MUSLEH merangkap Ketua Unit Tarbiah IKRAM MUSLEH, Ustaz Megat Mohamed Amin Megat Mohamed Nor dan Ustaz Abdul Muhaimin Mohd Shahar sebagai penterjemah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tidak Perlu Hafal Sifir Untuk Pandai Matematik?

Jujurnya, saya tidak rasa saya merupakan seorang yang begitu sesuai untuk komen berkenaan hal ini. Saya bukanlah seorang cikgu Matematik bertauliah.

Saya juga bukanlah seorang graduan Matematik mahupun graduan pendidikan dengan major atau minor dalam Matematik.

Tetapi, saya pernah juga berada pada zaman kegemilangan saya dengan subjek Matematik dan Matematik Tambahan di peringkat Sijil Pelajaran Malaysia (SPM).

Saya tidak pernah dapat bawah daripada A+ untuk Matematik sejak daripada Tingkatan 4. Manakala untuk Matematik Tambahan, saya tidak pernah dapat bawah daripada A. Sejak peperiksaan pertengahan tahun Tingkatan 4, gred Matematik Tambahan saya tidak pernah bawah daripada A+.

Mungkin itu sahajalah ‘kelayakan’ yang saya ada untuk mengulas berkenaan isu ini.

Namun begitu, mengapa tiba-tiba saya mahu timbulkan isu ini? Mengapa tiba-tiba timbul persoalan mengenai keperluan hafal sifir untuk pandai matematik?

Buat pengetahuan pembaca, pada bulan lalu, saya terbaca satu ciapan di Twitter oleh pengguna @cyrildason yang mempertahankan tindakannya menarik keizinan untuk anaknya menggunakan telefon bimbit dan komputer riba sehingga dia mampu mengingat sifir.

Salah seorang pengguna Twitter lain, @TechieKitteh kemudiannya memetik ciapan tersebut, lantas mengkritik tindakan bapa tersebut dengan mengatakan bahawa tindakannya ‘menghukum’ anak sebegitu rupa kerana tidak mampu mengingat sifir sebagai tidak patut.

Kritikan terhadap cara asuhan bapa itu mendapat perhatian ramai warga maya di laman tersebut. Sungguhpun begitu, ada segelintir sahaja individu yang tidak setuju dengan cara asuhan bapa tersebut. Sebaliknya, rata-rata warga maya di sana masih setuju dengan cara asuhan bapa itu.

Tetapi, cara asuhan bapa tersebut tidaklah terlalu menarik perhatian saya. Yang lebih menarik perhatian saya ialah kritikan pengguna @TechieKitteh yang mengatakan bahawa menghafal sifir merupakan sesuatu yang bodoh kerana pembelajaran matematik bukan terletak pada hafalan.

Sebelum saya melanjutkan perbincangan mengenai kritikan terhadap tindakan menghafal sifir, suka saya berkongsi kenangan saya ketika sekolah rendah yang dipaksa menghafal sifir ketika zaman 2000-an.

Ketika saya sekolah rendah dahulu, saya dipaksa menghafal sehingga sifir sembilan. Pada hari-hari tertentu, saya akan diuji sama ada saya telah mampu mengingat sifir-sifir tertentu. Jika saya tidak mampu membaca sifir tersebut dengan lancar, saya akan dirotan pada tapak tangan.

Mengenang kembali sejarah lampau dipaksa menghafal sifir dan diugut dengan rotan, saya amat membenci hafal sifir. Saya tidak gemar menghafal sesuatu secara buta-buta tanpa dapat memahami sebab musabab sebalik sesuatu fakta.

Hakikatnya, dalam pengalaman saya mempelajari matematik sejak sekolah rendah hinggalah peringkat asasi universiti, saya dapati kemahiran matematik sebenarnya merupakan kemahiran yang bersifat logik yang lebih menuntut kefahaman berbanding hafalan.

Maka, bagi menjawab sebahagian daripada kritikan pengguna Twitter @TechieKitteh, saya sebenarnya bersetuju dengan kenyataan bahawa kemahiran matematik bukanlah terletak pada kaedah hafalan.

Malah kini pada peringkat Sijil Pelajaran Malaysia (SPM) dan asasi di universiti saya sekalipun, rumus (formula) matematik juga sudah disediakan dalam halaman-halaman terawal kertas soalan peperiksaan.

Benar, kebanyakan guru Matematik yang saya jumpa sendiri pun selalu menekankan pemahaman terhadap konsep matematik yang sesuai dan bukanlah pada hafalan membabi-buta.

Seterusnya, kita amati pula satu sebahagian lagi kritikan pengguna Twitter @TechieKitteh; adakah menghafal sifir itu sesuatu tindakan yang bodoh, memandangkan pembelajaran matematik bukan berteraskan hafalan?

Respons saya bagi kritikan ini secara ringkasnya amatlah mudah. Mahu tidak mahu, sifir perlu dan wajib diingati bagi memahirkan diri dalam asas utama matematik.

Benar, di samping memahami konsep asas pendaraban sebagai penambahan nombor yang sama secara berulang kali, mengingat sifir sebagai satu fakta Matematik juga perlu dititikberatkan bagi membolehkan seseorang individu mengorak langkah seterusnya dalam pembelajaran matematik dan untuk kemandirian kehidupan secara umumnya.

Sebagai sokongan terhadap hujah saya di atas, suka saya memetik suatu balasan terhadap satu soalan dalam forum di laman Quora yang mana seorang pengguna dalam laman tersebut memberitahu bahawa beliau telah mengelak daripada terpaksa menghafal sifir ketika sekolah dahulu dan beliau bertanya sama ada kemahiran mengingat sifir itu diperlukan dalam hidup.

Satu komen balasan terhadap soalan tersebut telah menarik minat saya yang memulakan jawapannya dengan bertanya kepada pengguna Quora tersebut untuk menyatakan bilangan kotak dalam gambar di bawah tanpa mengira satu-persatu.

Beliau dengan mudah memberitahu, kebanyakan orang mampu menjawabnya dengan pantas tanpa perlu mengira satu-persatu. Mereka hanya perlu mengingat kembali berapakah jawapan bagi 5×6 iaitu 30, kerana mereka semua pernah menghafal sifir suatu ketika dahulu.

Di samping itu, satu kelebihan ketara mengingat sifir ialah seseorang dapat mengelak daripada penipuan dalam kehidupan dewasa.

Contohnya, apabila seseorang diberi invois caj untuk sesuatu barangan atau perkhidmatan, kemudian dikenakan pula cukai atau caj tertentu dalam bentuk peratusan, kita sering berdepan dengan kemungkinan berlaku penipuan dalam transaksi perniagaan.

Tanpa mengingat fakta dalam sifir, seseorang itu tidak mampu mencongak pendaraban dengan pantas, lantas tidak mampu menduga sama ada caj atau kos bersih sesuatu barangan atau perkhidmatan itu bersesuaian dengan peratusan cukai dan caj tambahan yang dikenakan. Hal ini kemudiannya memudahkan individu tersebut terdedah dengan penipuan peniaga.

Jelaslah kini bahawa mengingat sifir merupakan sesuatu yang amatlah penting bagi mempelajari Matematik dan untuk kita hidup di alam nyata secara umumnya.

Baik, kini kita lanjutkan kepada perbincangan kita pada tahap seterusnya; adakah menghafal sifir ini tindakan yang bodoh?

Mengenang kembali pengalaman saya ketika kecil yang terpaksa menghafal sifir membabi buta, sehingga diugut dengan rotan dan pernah dirotan dan juga mengambil kira bahawa kebanyakan kemahiran matematik lebih berteraskan kefahaman konsep, saya dapat lihat rasionalnya pandangan sinis pada amalan menghafal sifir.

Namun, melihat pada pengalaman saya yang pernah mengajar rakan-rakan saya dan pengalaman saya mengajar anak-anak kecil, saya dengan mudah menjawab, tindakan menghafal sifir bulat-bulat sebagai suatu fakta matematik bukanlah suatu tindakan bodoh dalam sesetengah situasi.

Sesuatu yang kita perlu faham di sini ialah, sifir perlu dikuasai seawal dan secepat mungkin, tanpa perlu menyeksa anak-anak secara fizikal, mental, mahupun emosi.

Maka, yang perlu diperdebatkan ialah bukannya sama ada menghafal sifir itu perlu atau tidak, tetapi sebenarnya cara yang sesuai bagi seseorang individu itu mampu menguasai sifir.

Prinsipnya mudah sahaja, gunakan apa-apa sahaja kaedah hafalan yang sesuai untuk anak murid anda dan mengikut kelapangan anda sebagai seorang pengajar dan guru.

Berbalik kepada soalan kontroversi, adakah menghafal sifir secara membabi buta itu tindakan bodoh? Pada saya tidak.

Bagi saya, kaedah ini kaedah yang pantas dan sesuai untuk kanak-kanak yang dianugerahkan memori fotografik ataupun memori yang kuat secara umumnya. Jika dia ada anugerah Tuhan tersebut, maka manfaatkanlah sebaik-baiknya.

Selain itu, kaedah menghafal bulat-bulat ini juga sesuai digunakan untuk sesetengah kanak-kanak dan individu agar dapat didorong dengan jenis-jenis pendorong tertentu. Contohnya, sama ada dengan dorongan hadiah ataupun sekatan ringan terhadap hiburan yang tidak terlalu menyeksa anak-anak.

Contohnya, dalam kes pengguna Twitter @cyrildason, beliau menyekat anaknya daripada menggunakan telefon bimbit dan komputer riba sehingga anaknya mampu menguasai sifir dengan baik.

Pada pendapat saya, jika anak tersebut tidak terlalu tertekan menghafal sifir akibat sekatan tersebut dan anak itu juga akhirnya menunjukkan peningkatan dalam pencapaiannya, tidak ada masalah untuk ibu bapa mengimplementasi kaedah tersebut.

Jika seseorang individu itu dilihat mempunyai kemampuan ingatan yang agak lemah, sebenarnya ada kaedah lain dalam bagi mengingat sifir iaitu dengan kaedah memperkukuh pemahaman dalam konsep pendaraban.

Seorang penulis blog dalam alam maya telah berkongsi beberapa kaedah menguasai pendaraban tanpa perlu menghafal sifir berdasarkan konsep matematik ‘Common Core’ di Amerika Syarikat (AS).

Konsep ini berteraskan aplikasi konsep pendaraban dalam alam nyata yang melibatkan beberapa aktiviti menggunakan objek-objek dan latihan bersifat aktif.

Antara contoh aktiviti yang dilakukan ialah membahagikan sekumpulan objek dalam beberapa kumpulan secara sama rata. Contohnya, seorang murid pada mulanya diberi 12 ketul objek, kemudian diarahkan membahagikannya secara sama rata kepada enam kumpulan, dan seterusnya kepada empat, tiga dan dua kumpulan, sehinggalah mereka mahir konsep tersebut.

Aktiviti yang diterangkan di atas hanyalah satu sahaja daripada berbagai-bagai lagi aktiviti pengukuhan konsep pendaraban yang diterangkan olehnya.

Namun pada pendapat saya, meskipun kaedah ini dapat mengelak anak murid daripada menghafal sifir dan mengukuhkan kefahaman matematik, selari dengan semangat pembelajaran matematik yang sebenar, kaedah ini sebenarnya tidak realistik untuk diaplikasikan oleh kebanyakan guru yang mempunyai anak murid yang ramai dan untuk ibu bapa yang bekerja.

Hal ini disebabkan oleh keperluan kaedah ini yang menuntut pengajar untuk sentiasa membimbing anak-anak murid mereka secara aktif dan keperluan meluangkan masa yang amat banyak bersama anak-anak dengan impak yang sedikit sahaja.

Maka, saya mencadangkan, jika seseorang individu itu tidak mampu menghafal sifir secara bulat-bulat secara bersendirian, ibu bapa atau guru boleh mengguna kaedah mengajar sifir dengan menggunakan petua dan helah (tips and tricks) yang tertentu.

Contohnya, terdapat banyak video di YouTube yang mengajar petua dah helah menguasai sifir. Salah satu video menerangkan bahawa penguasaan sifir tidak semestinya perlu dilakukan bulat-bulat mengikut urutan iaitu mula daripada sifir satu, kemudian dua, tiga, empat dan seterusnya.

Dalam video tersebut, beliau menceritakan dahulu bahawa anak-anak boleh diajar sifir satu dan sepuluh dengan mudah tanpa perlu apa-apa petua.

Sifir dua dan tiga pula boleh diperkasakan dengan kaedah pengiraan gandaan dua dan tiga secara berurutan. Sifir sembilan pula mempunyai helah yang amat mudah untuk dikuasai. Sifir lima juga amat mudah kerana hujungnya hanya akan berakhir dengan lima atau sifar.

Kaedah ini saya amati dilihat lebih sesuai untuk anak-anak yang memorinya tidaklah begitu kuat dan tidak atau belum mampu berdikari untuk belajar sendiri dan tidak mampu didorong dengan hadiah atau sekatan keistimewaan (privileges) tertentu.

Dengan menggunakan petua dan helah yang banyak terdapat dalam YouTube, ibu bapa boleh memandu anak-anak mereka menghafal sifir secara aktif di samping ibu bapa itu juga dapat meluangkan masa bersama-sama anak dan akhirnya, mempercepatkan anak-anak mereka memahirkan diri menguasai sifir.

Kesimpulannya di sini, mahu tidak mahu, sifir wajib dihafal untuk pandai matematik dan kemandirian hidup.

Tindakan menghafal sifir itu pula bukanlah sesuatu yang bodoh, malah merupakan salah satu cara yang boleh jadi berkesan untuk anak-anak yang kuat memorinya atau mampu didorong dengan dorongan tertentu.

Bagi anak-anak yang agak lemah pula, ibu bapa atau guru perlu bersifat aktif mengajar anak murid mereka menguasai sifir dengan petua dan helah tertentu bagi mempercepatkan mereka menguasai sifir.

Mahu tidak mahu, untuk hidup, sifir ini perlu dihafal. Tidak kiralah cara apa sekalipun, asalkan ia menjadi, sesuai dengan individu tersebut dan tidak menyeksa fizikal, mental dan emosi, tiada masalah pun malah wajib untuk semua individu yang berkemampuan mental untuk menghafal sifir.

Wan Salman Wan Sallam ialah aktivis Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRN Serentak Enam Negeri 12 Ogos Ini

PUTRAJAYA – Pengerusi Suruhanjaya Pilihan Raya (SPR), Tan Sri Abdul Ghani Salleh dalam pengumuman hari ini berkata, tarikh penamaan calon bagi pelaksanaan PRN di enam negeri ditetapkan pada 29 Julai, manakala pengundian awal 8 Ogos dan hari mengundi 12 Ogos ini.

“Jumlah pengundi yang akan terlibat dalam PRN di enam negeri berkenaan adalah kira-kira 9.7 juta dan Daftar Pemilih Pilihan Raya yang akan digunakan dalam PRN itu adalah daftar pemilih terkini, sehingga Daftar Pemilih Tambahan Bulan April Tahun 2023 yang dikemas kini sehingga 21 Jun,” katanya pada sidang media selepas mempengerusikan mesyuarat khas di Menara SPR di sini.

Mesyuarat itu diadakan bagi membincangkan tarikh-tarikh penting bagi PRN berikutan penerimaan notis pembubaran rasmi Dewan Undangan Negeri (DUN) daripada Speaker DUN enam negeri berkenaan.

“PRN di enam negeri itu akan melibatkan 245 DUN iaitu 36 kerusi DUN di Kedah, 45 kerusi di Kelantan, 32 kerusi di Terengganu, 40 kerusi di Pulau Pinang, 56 kerusi di Selangor dan 36 kerusi di Negeri Sembilan.”

Justeru, tempoh berkempen ditetapkan 14 hari bermula selepas pengisytiharan calon-calon bertanding pada 29 Julai ini sehingga 11.58 malam pada 11 Ogos.

Menurutnya, urusan permohonan semua kategori undi pos luar negara dan dalam negara telah dibuka bermula 15 Jun lepas.

Tarikh tutup permohonan undi pos adalah pada 26 Julai bagi kategori 1A (petugas pilihan raya, ahli/pegawai SPR, polis, tentera, dan petugas media); 8 Julai bagi kategori 1B (warganegara Malaysia yang berada di luar negara); dan 11 Julai bagi kategori 1C (agensi/organisasi).

“Permohonan undi pos bagi semua kategori laitu Kategori 1A, Kategori 1B dan Kategori 1C dilaksanakan secara dalam talian (online),” katanya.

Bagi menjalankan proses PRN, Abdul Ghani berkata, SPR telah melantik 245 orang Pegawai Pengurus Pilihan Raya dibantu oleh 740 orang Penolong Pegawai Pengurus dan akan menubuhkan 252 Pasukan Penguat Kuasa Kempen Pilihan Raya (PP-KPR) bertujuan memantau aktiviti kempen pilihan raya sepanjang tempoh rasmi berkempen, katanya.

“PP-KPR itu dianggotai oleh wakil-wakil daripada pihak Polis Diraja Malaysia, pihak berkuasa tempatan dan wakil-wakil calon yang bertanding,” katanya.

Beliau berkata 173 pusat penamaan calon (PPC) dan 186 pusat penjumlahan rasmi undi (PPRU) akan digunakan dalam PRN di enam negeri itu.

“Jumlah keseluruhan pusat mengundi yang akan digunakan pada PRN itu adalah 3,450 melibatkan 17,425 tempat mengundi atau saluran,” katanya.

Abdul Ghani seterusnya menyeru mereka yang ingin bertanding dalam PRN berkenaan agar mengisi dan membuat semakan awal pengisian borang berkenaan dengan Pejabat Pegawai Pengurus atau Pejabat PRN seluruh negara sebelum hari penamaan calon.

“Mereka digalakkan untuk membuat pembayaran deposit lebih awal untuk memastikan semua proses penamaan calon dapat diselesaikan lebih awal dan berjalan lancar.

Selain itu, adalah dingatkan bahawa kertas penamaan calon yang telah lengkap disi dan disemak oleh Pejabat Pegawai Pengurus itu hendaklah dikemukakan oleh calon atau penyokong atau pencadangnya semasa hari penamaan calon di PPC yang telah ditetapkan oleh SPR.

Dalam pada itu, Abdul Ghani berkata, SPR menawarkan mana-mana agensi kerajaan, pertubuhan bukan kerajaan, mana-mana badan yang berminat untuk menjadi pemerhati pilihan raya bagi melihat perjalanan proses PRN bermula pada hari penamaan calon sehingga keputusan pilihan raya diumumkan.

“Mereka dibenarkan untuk membuat pemerhatian seperti di PPC, pusat-pusat mengundi, tempat pengiraan undi dan PPRU serta perlu mematuhi kesemua syarat-syarat pelantikan yang telah ditetapkan oleh SPR,” katanya.

Permohonan untuk menjadi Pemerhati Pilihan Raya telah dibuka pada 15 Jun 2023 dan akan ditutup pada 7 Julai ini, namun permohonan masih boleh dikemukakan kepada SPR melalui e-mel pemerhati@spr.gov.my dan maklumat lanjut boleh diperoleh melalui https://www.spr.gov.my.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bajet 2022 dari tiga perspektif

SERI KEMBANGAN – Pertubuhan IKRAM Malaysia (IKRAM) telah mengambil inisiatif menganjurkan forum Analisis yang bertajuk ‘Bajet 2022 Dari Perspektif Pembinaan Negara’ dalam konteks sosial, ekonomi, dan sains dan teknologi pada Ahad secara dalam talian.

Forum ini mengetengahkan tiga ahli panel pakar dalam bidang masing-masing iaitu pensyarah Fakulti Bisnes dan Ekonomi Universiti Malaya, Prof Dr Mohd Nazari Ismail, Naib Presiden Majlis Kebajikan dan Pembangunan Masyarakat Kebangsaan Malaysia (MAKPEM), Hj Ainullotfi Abdul Latif dan Pengerusi Persatuan Akademia IKRAM Malaysia (IKRAM Academia), Prof Dr Sahrim Ahmad serta dikendalikan Ketua Pegawai Eksekutif ARBA Foundation, Ustaz Azlan Shah Nabees Khan sebagai moderator.

Timbalan Presiden IKRAM, Hj Badlishah Sham Baharin dalam ucapan khasnya berkata, IKRAM berhasrat menjadikan Malaysia sebuah Negara Rahmah, yang bermaksud negara yang aman, makmur, sejahtera, kebenaran dan keadilan ditegakkan dengan erti kata yang sebenarnya.

“Kerajaan pula berperanan memimpin dan menjaga kepentingan semua. Rakyat yang pelbagai etnik dan agama hidup bersama dengan harmoni. Masyarakat jadi terdidik, berakhlak mulia dan penyayang. Golongan yang memerlukan diberi perhatian dan dibantu.”

Sementara itu, mereka yang berpotensi menurutnya, berpeluang merealisasikan bakat dan kebolehannya.

“IKRAM yakin bahawa wawasan murni ini menjadi impian semua rakyat Malaysia tidak kira keturunan, anutan mahukan negara yang tercinta ini menjadi sebuah negara yang lebih baik, sebuah negara mithali kepada masyarakat antarabangsa.”

Oleh yang demikian, untuk memulakan langkah yang murni ini, IKRAM berusaha menjelaskan melalui 12 ciri untuk menggambarkan keadaan sesebuah negara dari aspek kepimpinan, tadbir urus, sistem politik, sistem ekonomi, khidmat terhadap rakyat serta hubungan antarabangsa.

“IKRAM menampilkan analisis bajet yang lain daripada yang lain, iaitu kita ingin melihat dari perspektif pembinaan negara. Jadi kita akan kaitkan bajet ini dengan ciri-ciri tersebut. Kalau dari segi IKRAM adalah berkaitan pembinaan sebuah negara yang rahmah,” jelas Badlishah.

Beliau berkata, biasanya bajet akan dibincangkan dari sudut perniagaan, korporat, kesan kepada pelaburan dan sebagainya, tetapi IKRAM ingin menjangkau lebih daripada itu.

“Kita ingin melihat bagaimana impaknya bajet ini kepada kesejahteraan sesebuah negara, kesannya kepada jaringan sosial di antara masyarakat, bagaimana impaknya kepada perpaduan sesebuah negara, bagaimana impaknya kepada penjanaan kerja dan juga impaknya kepada ilmu serta pendidikan khususnya sains, teknologi, inovasi dan ekonomi.”

IKRAM juga ingin melihat bajet ini dari pendekatan sebuah negara, pendekatan yang lebih holistik, menyeluruh, komprehensif.

“Bila kita tengok kepada setiap sektor, peruntukan yang diberikan dalam bajet ini, kita tidak sepatutnya hanya melihat kepada nombor atau angka sahaja kerana setiap perkara ketika bajet itu diperuntukkan, memerlukan pandangan, analisa, dalam pelbagai sudut, dimensi dan perspektif.”

Dr Mohd Nazari berkata, dalam melihat kepada bajet ini, jangan dilihat kepada apa untuk didapatkan.

“Kita tidak boleh lihat kepada habuan yang kita dapat. Sepatutnya kita perlu tengok, apakah kesan bajet ini kepada masyarakat secara keseluruhan dan juga dalam masa panjang?”

Beliau turut menjelaskan hakikat sebenarnya, ialah hampir 30 peratus bajet ini adalah akan datang daripada duit yang dipinjam iaitu bersamaan RM98.1 bilion, atau 29.5 peratus daripada jumlah keseluruhan bajet.

“Ini adalah tahun ke-25 berturut-turut kerajaan berbelanja lebih daripada pendapatan yang akhirnya menjadikan hutang tertunggak kerajaan melebihi RM1,000 bilion atau bersamaan RM1 trilion,” jelas Dr Mohd Nazari.

Tambahnya lagi, kebanyakan hutang tersebut tidak halal kerana ia dalam bon kerajaan yang ada interest (faedah) dan sebagai seorang Islam, sewajarnya berasa bimbang.

“Manakala, sebanyak 43 bilion adalah untuk membayar interest bersamaan 13 peratus untuk membayar interest sahaja.”

Dalam pada itu, beliau menyifatkan bahawa kerajaan sebelum ini tidak berminat melunaskan hutang tertunggak ini.

“Apabila sampai masa bayar hutang, kerajaan akan buat hutang baru.”

Dalam pada itu, Ainullotfi berkata, golongan B40 perlu lebih diberikan bantuan untuk meningkatkan kemahiran mereka.

“(Bantuan) bukan sahaja dalam bentuk pendidikan formal. Sebagai contoh, peniaga-peniaga kecil, bukan memberikan geran sahaja (kepada mereka), tetapi membantu dalam konteks peningkatan kemahiran, servis dan sebagainya.”

Sementara itu, Dr Sahrim pula berkata, walaupun peruntukan untuk Sains, Teknologi dan Inovasi (STI) dikatakan tinggi dalam Bajet 2022, namun bagi beliau, ia masih rendah kerana STI dilihat sebagai pemacu utama pembangunan ekonomi negara.

“Ia bukan sahaja aspek yang melibatkan penyelidikan semata-mata, tetapi ia melibatkan dalam aspek bagaimana kita dapat meningkatkan dari segi inovasi, produk baru, latihan, menggunakan teknologi dalam industri. Ini adalah aspek yang berkaitan langsung apabila kita berbicara aspek STI,” tegasnya.

Sebelumnya pada 29 Oktober 2021, Menteri Kewangan, Datuk Seri Tengku Zafrul Tengku Abdul Aziz telah membentangkan Belanjawan 2022 yang terbesar dalam sejarah Malaysia.

Dengan peruntukan sebanyak RM332.1 bilion, ia dipecahkan kepada belanja mengurus RM233.5 bilion, RM75.6 bilion untuk belanja pembangunan, RM23 bilion di bawah Kumpulan Wang Covid-19 dan RM2 bilion disediakan sebagai simpanan luar jangka.

Bajet yang bertemakan ‘Keluarga Malaysia, Makmur Sejahtera’ mempunyai tiga paksi utama iaitu memperkukuh pemulihan, membina daya tahan dan memacu pembaharuan beserta tiga fokus induk iaitu Rakyat yang Sejahtera, Perniagaan yang Berdaya Tahan, dan Ekonomi yang Makmur dan Mampan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kamarul Zaman dipilih Presiden SEAHUM baharu

Sembilan perwakilan NGO kemanusiaan telah bersepakat melantik beliau atas dasar MyCARE adalah sebuah NGO yang berpengalaman, dipercayai juga telah lama menyertai SEAHUM dan bekerjasama dengan beberapa agensi kemanusiaan Asia Tenggara.

“Persetujuan telah diberikan kepada MyCARE. Dengan lafaz Bismillah, kami sebulat suara memberikan mandat ini kepada organisasi MyCARE,” kata Pengerusi Mesyuarat, Dr Imam Rulyawan, MARS.

Mesyuarat yang berlangsung pada 21-23 Februari itu juga bersetuju melantik Naib Presiden I Jabatan Advokasi dan Diplomasi daripada NGO PAHAM Indonesia dan Timbalannya daripada Yayasan Ummatee Thailand.

Dalam pada itu, Naib Presiden II dalam Bidang Kerjasama dan Sinergi adalah daripada HALUAN disertai oleh Timbalannya iaitu Global Ehsan Singapura, manakala Naib Presiden III Jabatan Pembinaan Kapasiti daripada Rumah Zakat Indonesia.

“Setiap organisasi dalam SEAHUM memiliki fokus untuk kemanusiaan. Dalam hal ini, pentingnya pengalaman untuk menjaga visi, misi dan melanjutkan perjalanan, sehingga berpeluang untuk terus dikelola dengan baik, dapat membuka jalur dan saling sinergi, merekrut banyak lagi anggota SEAHUM,” ujar Dr Imam Rulyawan.

Mesyuarat tahunan ini diakhiri dengan penyerahan bendera SEAHUM secara simbolik oleh Presiden sesi sebelumnya, Dr Imam Rulyawan kepada Pengerusi MyCARE, Prof Madya Dr Hafidzi Mohd Noor dan Presiden SEAHUM baharu, Hj Kamarul Zaman.


Kesan semangat yang kental

Bukan senang nak keluarkan kata-kata maaf sebegitu. Malu ni tak boleh nak diceritakan. Hassan terkejut dengan maklum balas yang diterima.

“Takde hal bang. Kami tunggu minggu depan. Kami boleh je main sesama sendiri.”

 Senyuman ikhlas menyejukkan hati Hassan. Hassan dan rakan-rakannya balik dengan perasaan yang bercampur… malu dan gembira.

 Hassan memang dah lama buat ziarah dan program berkala di kawasan Tanjung Adang ni. Orang kampung berdekatan dah kenal sangat kami dan NGO JIM (Pertubuhan Jamaah Islah Malaysia).

Demi untuk mendekati golongan muda, Hassan telah bertemu ketua pasukan bola sepak kawasan untuk buat perlawanan persahabatan dengan pasukan JIM.

Kemudiannya baru Hassan tahu, pasukan kawasan ni ‘terror gila’. Mereka biasa kalahkan lawan 10-0, 12-0 dan seumpamanya. Makna kata, ‘teamwork’ mereka mantap. Alhamdulillah, info ni kami tahu selepas perlawanan.

Pasukan JIM pula main tangkap muat, asal cukup orang. Tapi semangat dakwah kami kuat, lawan demi dakwah bukan nak menang.

Tapi malangnya ramai yang tidak boleh beri komitmen pada masa yang ditentukan. Hassan buat pengaduan pada YDP JIM ketika itu, Dr Musa Nordin. Beliau agak terkejut dan marah serta mengeluarkan arahan kepada ahli-ahli JIM yang berkesempatan untuk turun membantu sebagai pemain dan penyokong.

Pada hari yang ditetapkan, lebih 11 buah kereta datang ke Tanjung Adang beserta pemain-pemainnya. Isteri Hassan dan semua anaknya juga datang untuk memberi semangat.

Hassan memang terkenal sebagai penjaga gol ‘betron’. Pemain-pemain JIM semangat semacam dengan kehadiran penyokong yang cukup ramai.

Rupanya penduduk kampung pun telah bergotong-royong menyediakan jamuan untuk menjamu kami setelah permainan. Kami tahu pun lepas solat maghrib di surau berdekatan.

 Entah bagaimana, pasukan Tanjung Adang tidak dapat menembusi gawang gol JIM. Hassan begitu cekap menangkap bola yang disepak oleh pihak lawan. Semangat dakwahnya kental dan mengatasi sebarang ancaman daripada pihak lawan.

 Pasukan Tanjung Adang kebingungan. Ada yang sangka pasukan JIM guna bomoh… mungkin gurauan kot. Hati kecil mereka tergelak.

 Akhirnya keputusan perlawanan seri 0-0. Pasukan Tanjung Adang terduduk, pasukan kami tersenyum girang. Dalam hati kemudiannya terdetik, alhamdulillah kami tak kalahkan mereka, takut tercalar reputasi mereka. Seri ni pun satu tamparan hebat. Takut juga nanti terencat pula usaha dakwah pada kemudian hari.

 Rasanya tak pernah surau di kawasan tersebut penuh. Semua penyokong JIM bersolat jemaah di surau tersebut. Selesai bersolat, kami diajak untuk makan mi sup yang telah disediakan oleh penduduk berdekatan. Kami dibahagikan kepada beberapa buah rumah, macam program keluarga angkat rasanya.

 Kami lega dan merasakan satu kepuasan atas apa yang telah berlaku pada hari itu.

Dr Hishamuddin AlhamPesara Pensyarah UTM Skudai
* Kisah ini adalah berasaskan pada insiden yang benar-benar berlaku pada diri penulis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persenda OKU: Cadangan hukuman khidmat masyarakat diteliti

SERI KEMBANGAN – Kementerian Pembangunan Wanita, Keluarga dan Masyarakat (KPWKM) akan meneliti cadangan hukuman 100 hingga 150 hari program khidmat masyarakat dikenakan kepada mereka yang mempersenda golongan orang kurang upaya (OKU).

“KPWKM berpandangan cadangan itu sesuai dilaksanakan kerana program khidmat masyarakat menggariskan tiga elemen utama iaitu hukuman, pemulihan dan penginsafan,” kata Timbalan Menterinya, Siti Zailah Mohd Yusoff ketika menggulung perbahasan Usul Menjunjung Kasih Titah Diraja bagi kementerian itu pada persidangan Dewan Negara.

Kementeriannya akan meneliti lebih lanjut cadangan tersebut dalam proses semakan Akta OKU 2008.

“KPWKM memandang serius insiden mendiskriminasi golongan OKU terutama melalui penularan dalam media sosial.”

Namun menurutnya, pewujudan remedi dan penalti yang munasabah bagi menangani isu tersebut memerlukan penelitian lanjut daripada aspek perundangan.

“Bagi menangani perlakuan jenayah berkenaan, undang-undang yang terpakai di Malaysia kini adalah di bawah Seksyen 233 (1)(a)(b) Akta Komunikasi dan Multimedia 1998, Seksyen 504 Kanun Keseksaan dan Seksyen 14 Akta Kesalahan-Kesalahan Kecil 1955,” jelasnya.

Mengulas lanjut cadangan penubuhan Suruhanjaya OKU pula, Siti Zailah berkata, buat masa ini sebarang bentuk aduan, rayuan dan petisyen berkaitan pelanggaran hak OKU boleh disalurkan kepada Suruhanjaya Hak Asasi Manusia Malaysia (Suhakam) dan sistem perundangan lain yang sedia ada.

“KPWKM sedang menganalisis pencapaian program dan tindakan yang ditetapkan dalam pelan berkenaan berdasarkan maklum balas yang diterima daripada agensi peneraju bagi setiap program serta tindakan di bawah PTOKU,” ujarnya menyentuh perkembangan status Pelan Tindakan OKU (PTOKU) 2016-2022.

Justeru, dapatan analasis tersebut akan digunakan sebagai input untuk pembangunan pelan tindakan OKU yang baharu selain daripada libat urus membabitkan komuniti OKU, badan bukan kerajaan (NGO) dan kementerian serta agensi yang akan diadakan.


Sidang Parlimen penggal ke-4 buka tirai

KUALA LUMPUR – Mesyuarat Pertama Penggal Keempat Parlimen ke-14 membuka tirainya hari ini setelah dirasmikan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Dewan Rakyat.

Baginda bertitah agar ahli-ahli parlimen menghentikan sebarang pertelingkahan, mengembalikan fokus kepada usaha memerangi pandemik Covid-19 dan mempercepatkan pemulihan ekonomi.

Titah baginda lagi, hanya menerusi perpaduan, kesepakatan dan kebersamaan yang erat bagaikan sebuah Keluarga Malaysia, kita dapat mengharungi pelbagai cabaran dan dugaan yang bakal ditempuh.

Merujuk kepada takwim mesyuarat Dewan Rakyat, persidangan kali ini akan berlangsung selama 17 hari sehingga 12 Oktober.

Sementara itu, Mesyuarat Dewan Negara yang dirasmikan serentak dengan Dewan Rakyat hari ini yang akan berlangsung mulai 4 hingga 26 Oktober.

Sidang Parlimen kali ini adalah yang pertama di bawah kerajaan pimpinan Perdana Menteri Dato’ Sri Ismail Sabri Yaakob.

Bagi mengurangkan risiko jangkitan Covid-19 di bangunan Parlimen, Yang Dipertua Dewan Rakyat Datuk Azhar Azizan Harun sebelum ini memaklumkan, pelbagai inisiatif dijalankan antaranya pemasangan penapis udara ultra violet di dewan besar Parlimen serta penggunaan teknologi nano di pejabat bagi membunuh bakteria dan virus.

Kementerian Kesihatan turut melaksanakan ujian saringan RT-PCR terhadap 1,801 individu terdiri daripada petugas Parlimen dan individu terlibat dalam persidangan itu pada 10 dan 11 September.

Sebelumnya, Ketua Pengarah Kesihatan Tan Sri Dr Noor Hisham Abdullah memaklumkan melalui hasil saringan yang dijalankan selama dua hari di Dewan Serbaguna Parlimen.

“Seramai 26 individu didapati positif Covid-19 melibatkan seorang Senator dan 25 petugas Parlimen,” kata Dr Noor Hisham.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…